Remaja 16 tahun mangsa terbaharu jangkitan rabies di Sarawak

KUALA LUMPUR, 5 Rabiulakhir 1442H, Sabtu – Seorang remaja perempuan berusia 16 tahun meninggal dunia akibat dijangkiti wabak rabies di Sarawak pada 11 Nov lepas, kata Ketua Pengarah Kesihatan Tan Sri Dr Noor Hisham Abdullah.

Beliau berkata, kes rabies terbaharu itu menjadikan jumlah kes penyakit itu yang menjangkiti manusia di Sarawak meningkat kepada enam bagi tahun ini, dan kes ke-28 sejak wabak rabies diisytiharkan di Sarawak pada 31 Julai 2017.

“Individu itu meninggal dunia pada 3.45 petang di Hospital Umum Sarawak (HUS), dan disahkan dijangkiti virus rabies melalui ujian makmal yang dijalankan Institut Penyelidikan Perubatan (IMR) pada 12 Nov,” katanya dalam satu kenyataan hari ini.

Dr Noor Hisham berkata individu berkenaan dimasukkan ke HUS pada 10 Nov selepas demam selama tiga hari, lemah pada bahagian anggota bawah badan dan menunjukkan tingkah laku agresif, selain turut mengalami aerofobia dan hidrofobia.

“Siasatan mendapati tiada sebarang sejarah gigitan anjing atau haiwan lain berlaku dalam kes ini. Kes hanya mempunyai kesan cakaran yang telah sembuh di kaki kanan, tetapi ahli keluarganya tidak dapat memberi perincian mengenainya.

“Beliau ada memelihara empat ekor kucing dan seekor anjing. Kesemua haiwan peliharaan beliau tidak pernah mendapat vaksinasi, namun sehingga kini haiwan peliharaan tersebut dalam keadaan sihat dan tiada perubahan tingkah laku,” katanya.

Dr Noor Hisham berkata kematian akibat jangkitan rabies dapat dielakkan, dengan mengambil langkah pencegahan seperti mencuci bahagian tubuh digigit anjing atau haiwan lain menggunakan air mengalir dan sabun selama 15 minit, bagi menghilangkan kesan air liur serta mendapatkan rawatan segera di klinik kesihatan atau hospital terdekat, jika digigit oleh haiwan peliharaan yang agresif atau anjing liar.

“Pastikan anjing peliharaan mendapat suntikan anti-rabies setiap tahun dari klinik haiwan terdekat dan elakkan ia bercampur dengan anjing atau haiwan liar, dan laporkan kepada pihak berkuasa tempatan jika terdapat anjing liar yang berkeliaran di kawasan tempat tinggal,” katanya.

Dr Noor Hisham berkata Kementerian Kesihatan dan Jabatan Kesihatan Negeri Sarawak akan terus memantau situasi rabies di Sarawak, dan berkongsi maklumat terkini berkaitannya dengan Jabatan Perkhidmatan Veterinar (DVS) Sarawak dan DVS Malaysia, bagi memastikan tindakan pencegahan dan kawalan rabies dilaksanakan dengan segera dan komprehesif.

“Kerjasama semua rakyat Sarawak amat diperlukan dengan mematuhi semua nasihat kerajaan dan pihak berkuasa, bagi memastikan masalah rabies di negeri ini dapat dikawal. Jangan biarkan haiwan peliharaan berkeliaran atau membuangnya di kawasan awam,” katanya. – Bernama


Masjid Agong zaman Kesultanan Melaka depan bangunan Stadhuys

MELAKA, 24 Ramadan 1442H, Khamis – Masjid Agong di zaman keagungan Kesultanan Melaka memang wujud tetapi tapaknya bukan di pintu gerbang Kota A Famosa, “Porta de Santiago” tetapi di sekitar Bulatan Kancil berhadapan Bangunan Stadhuys, kata Pengurus Besar Perbadanan Muzium Melaka (PERZIM) Mohd Nasruddin Rahman.

Beliau berkata, apa yang mengelirukan masyarakat adalah apabila mereka menganggap A Famosa itu adalah pintu gerbang arah selatan iaitu Porta de Santiago yang selalu menjadi tumpuan pelancong sedangkan ia adalah sebahagian daripada keseluruhan kota A Famosa itu sendiri.

“Jadi, betullah apabila dokumentari itu menyatakan Masjid Agong berada di dalam kota A Famosa,” katanya ketika ditemui pemberita di pejabatnya di sini hari ini.

Mohd Nasruddin berkata, A Famosa bermula dengan kota kecil digelar “Fortaleza de Malaca” yang dibina Portugis sebagai benteng pertahanan untuk menangkis serangan pelbagai pihak termasuk Sultan Mahmud Shah bagi mendapatkan kembali Melaka dari tangan Portugis.

“Untuk mengukuhkan kedudukan mereka, Portugis mula membesarkan kota tersebut lalu digelar A Famosa. Jadi, mengatakan Masjid Agong terletak di bawah kota A Famosa adalah betul.

Cuma apa yang salah adalah persepsi masyarakat mengenai istilah A Famosa yang sebenarnya,” katanya mengulas mengenai sebuah dokumentari yang mendakwa terdapat masjid di bawah A Famosa.

Mengenai Masjid Agong, Nasruddin menjelaskan, memang ada dalam catatan sumber Portugis dan sejarah Melayu yang mana ia diruntuhkan dan dibakar oleh penjajah Portugis ketika menakluk Melaka pada 1511.

“Ia wujud di sekitar situ dan kerana itulah kita bina Surau Warisan, sebagai simbolik adanya sebuah masjid di kawasan tersebut. Malahan memang ada binaan di bawah bangunan Stadthuys dan ia wujud sebelum bangunan itu dibina lagi. Cuma kita tak pasti apa. Takkan kita nak roboh Stadthuys pula kan?,” katanya.

Katanya, kota A Famosa sebenarnya dibina di atas runtuhan Kota Melaka dengan menggunakan bahan sekitar termasuk runtuhan binaan masjid, istana dan pelbagai lagi.

Kota (Melaka) ini besar dan ia menempatkan istana utama, istana permaisuri, kubu pertahanan dan penempatan rakyat jelata yang berkeluasan dianggarkan tiga kilometer, jadi pelbagai binaan dalam kota ini yang digunakan Portugis untuk membina kota A Famosa,” katanya. -Bernama


Kes Howard Lee tafsir al-Quran diserah ke Bukit Aman

BANGI, 6 Rabiulawal 1445H, Jumaat – Polis Perak menyerahkan siasatan kepada Bukit Aman berhubung Ahli Parlimen Ipoh Timur, Howard Lee Chuan How yang didakwa membuat tafsiran sendiri terhadap ayat al-Quran.

Ketua Polis Perak, Datuk Seri Mohd Yusri Hassan Basri berkata, siasatan akan dijalankan Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman memandangkan laporan asal mengenainya dibuat di Balai Polis Jalan Tun Razak, Kuala Lumpur.

Katanya, setakat ini hanya satu laporan polis diterima berhubung perkara terbabit.

“Di Perak, kita hanya menerima satu laporan berhubung dengannya dan laporan polis itu sudah kita rujuk kepada laporan asal yang dibuat di (Balai Polis) Jalan Tun Razak.

“Kes ini juga disiasat oleh pihak USJT Bukit Aman,” katanya seperti dilapor media tempatan.

Semalam, media melaporkan pertubuhan bukan kerajaan (NGO) Jalinan Bersatu Sahabat (Jabat) Perak membuat laporan polis terhadap Howard Lee di Balai Polis Manjoi, Ipoh.

Presiden Jabat Perak, Amiruddin Mohd Daud berkata, pihaknya merasakan tindakan Howard Lee sebagai sengaja menghina Islam memandangkan Ahli Parlimen itu bukan muslim namun bertindak menafsirkan ayat di dalam al-Quran yang sekali gus turut menyentuh perkara 3R (agama, raja, kaum).

Terdahulu, Ketua Pemuda PAS Perak, Hafez Sabri turut menyelar pemimpin DAP itu mentafsir dan memutarbelitkan tafsir ayat 59, surah an-Nisa menerusi satu video yang dimuat naik di dalam akaun media sosial milik ahli Parlimen berkenaan.


i-Citra: PM tak terkesan dicaci rakyat

BANGI, 27 Jamadilawal 1443H, Sabtu – Perdana Menteri, Datuk Seri Ismail Sabri Yaakob berkata, beliau tidak terkesan dengan kritikan di media sosial berhubung isu i-Citra.

Hal ini kerana, katanya, tumpuan utama beliau pada ketika ini adalah untuk bekerja menjaga kepentingan rakyat.

“Yang tidak berpuas hati, akan terus tidak berpuas hati, yang memaki hamun, akan terus membuat kerja mereka.

“Saya kerja, saya menjaga kepentingan rakyat dan tugas orang untuk memaki dan menghina melalui media sosial itu tugasnya.

“Saya tidak terkesan, yang hendak hentam terserah kepada mereka,” katanya seperti dilapor media tempatan, hari ini.

Semalam, Ismail Sabri berkata, kerajaan menyedari perjalanan kehidupan mangsa banjir beberapa bulan mendatang amat mencabar dan memerlukan sokongan semua untuk kembali bangkit.

Katanya, kerajaan komited memastikan bantuan yang bakal disalurkan ditambah baik supaya lebih menyeluruh dan disegerakan.

Beliau berkata, keseluruhan pemberian tunai kepada mangsa banjir mencecah RM10,000 bagi setiap ketua isi rumah (KIR) dan ia merupakan usaha kerajaan untuk mengurangkan bebanan rakyat tanpa perlu mengeluarkan simpanan Kumpulan Wang Simpanan Pekerja (KWSP).


Polis siasat menyeluruh kematian anggota tentera

JOHOR BAHRU, 20 Muharram 1442H, Selasa – Kes kematian seorang anggota tentera yang dipercayai akibat terjun dari tingkat tiga kediaman di sebuah kem tentera di Batu Pahat pada 29 Ogos lepas, kini disiasat oleh Jabatan Siasatan Jenayah (JSJ), kata Ketua Polis Johor Datuk Ayob Khan Mydin Pitchay.

Beliau berkata kes itu sebelum ini diklasifikasikan sebagai mati mengejut.

Siasatan akan dilakukan secara menyeluruh, katanya ketika dihubungi di sini hari ini.

Beliau ditanya berhubung dakwaan anggota tentera terbabit didera dan dibuli sebelum kejadian.

Semalam, Timbalan Ketua Polis Daerah Batu Pahat Supt Muhammad Izzudin Runggai dilaporkan berkata anggota tentera itu mengalami kecederaan parah pada bahagian kepala dan dirawat di Wad Unit Rawatan Rapi (ICU) Hospital Sultanah Nora Ismail (HSNI) di Batu Pahat, sebelum disahkan meninggal dunia dua hari lepas (6 Sept).

Sebelum ini berita mengenai anggota tentera terbabit tular menerusi media sosial. – Bernama


2 lagi rakyat kita positif di Singapura

SINGAPURA, 13 Safar 1442H, Khamis – Kementerian Kesihatan Singapura mengesahkan bahawa dua daripada tiga kes di dalam komuniti yang diumumkan adalah rakyat Malaysia.

Menurutnya, seorang daripada mereka adalah lelaki berumur 23 tahun yang dikenal pasti sebagai kontak kes yang disahkan sebelum ini, dan telah dikuarantin.

“Dia diuji semasa menjalani kuarantin bagi menentukan statusnya walaupun tiada gejala penyakit dikesan (asymptomatic),” menurut kementerian itu dalam data penuh yang dikeluarkan di sini.

Seorang lagi adalah wanita rakyat Malaysia berumur 31 tahun, dan setakat ini tiada kaitan dengan kes berkenaan.

Menurut kementerian itu, kes berkenaan dikesan semasa pelaksanaan ujian komuniti yang ditingkatkan, khusus bagi menguji semua individu berumur 13 tahun dan ke atas yang didiagnosis dengan jangkitan pernafasan akut (ARI) semasa diperiksa kali pertama oleh doktor.

Kedua-dua kes itu menjadikan rakyat Malaysia yang dijangkiti di negara republik berkenaan minggu ini, kini berjumlah lima, dan kesemua mereka adalah pemegang pas kerja.

Singapura terdahulu dalam laporan awal semalam, mengesahkan tambahan 23 kes baharu jangkitan COVID-19 dalam tempoh 24 jam lepas, menjadikan jumlah kes keseluruhan ini adalah 57,765.

Daripada 23 kes itu, empat adalah kes import manakala 16 melibatkan pekerja migran yang menghuni asrama. – Bernama


Masalah air di Selangor tidak seteruk Kelantan, Kedah

KLANG, 24 Muharam 1445H, Jumaat – Menteri Sumber Asli, Alam Sekitar dan Perubahan Iklim, Nik Nazmi Nik Ahmad memberi jaminan kepada pengundi Selangor bahawa mereka tidak akan menghadapi isu air seperti di negeri pimpinan pembangkang.

Beliau menyebut Kelantan dan Kedah sebagai negeri yang mempunyai isu air di bawah kepimpinan Perikatan Nasional (PN).

Katanya, Selangor yang diterajui Pakatan Harapan (PH) sejak 2008 telah melalui pelbagai perkembangan.

“Kita tahu air adalah isu utama di Kelantan. (Tetapi) awal hari ini kita dengar Timbalan Menteri Besar (penjaga), Datuk Mohd Amar Nik Abdullah berkata sebaliknya.

“Dia kata tak ada masalah. Rakyat Kelantan boleh gali air sendiri (perigi). Itulah mentaliti pemimpin dalam Perikatan Nasional,” katanya ketika berucap pada Ceramah Kempen Grand Finale Perpaduan Kota Raja di Bandar Puteri Klang, Selangor.

Nazmi berkata, kerajaan sedang dalam proses mengatasi isu rizab air yang kecil dalam memudahkan permintaan yang besar.

“Ya, mungkin ada batasan tertentu, tetapi ia tidak seberat isu asas yang dihadapi Kelantan,” katanya.

Terdahulu, Mohd Amar memaklumkan isu air dihadapi rakyat negeri Kelantan terutama di kawasan kampung bukannya satu masalah besar untuk PAS terus menerajui kerajaan.

Timbalan Menteri Besar Kelantan itu berkata, ini berikutan di kampung mereka mempunyai pilihan apabila boleh membina air telaga tiub atau perigi.

“Orang kampung sendiri dia faham dan kadang-kadang kes itu (air) dia selesai sendiri. Contoh kalau tidak ada air kerajaan, dia bina telaga tiub, gali perigi.

“Dia (masyarakat) cari penyelesaian sendiri. Sebab itu bagi di kampung ini bukan perkara besar, bukan isu yang besar (masalah air),” katanya.


Rasulullah ﷺ benci hina rupa fizikal orang lain

1. TELAH tersebar video seorang wanita mencerca dan mengeluarkan kata-kata kesat sehingga menghina tubuh wanita yang lain (body shaming). Sebarang perbuatan menyakiti manusia lain adalah ditegah dalam Islam.

2. Sebahagian sahabat pernah mentertawakan Saidina Abdullah bin Mas’ud kerana beliau memiliki betis yang sangat kurus. Rasulullah ﷺ menegur perbuatan tersebut dan berkata:

وَالَّذِي نَفْسِي بِيَدِهِ، لَهُمَا أَثْقَلُ فِي الْمِيزَانِ مِنْ أُحُدٍ

Demi Allah yang jiwaku berada ditanganNya, kedua betis beliau (yang kamu ejek itu) lebih berat timbangannya dari Bukit Uhud (HR Ahmad)

3. Seorang sahabat pernah mencerca Saidina Bilal dengan menyebut kulit Bilal yang hitam. Tindakan sahabat ini ditegur oleh Rasulullah:

إِنَّكَ امْرُؤٌ فِيكَ جَاهِلِيَّةٌ

Sesungguhnya engkau memiliki sifat jahiliah! (kerana mengejek sahabatmu) (HR al-Bukhari). Melalui hadis ini, Rasulullah membayangkan bahawa perbuatan mencerca orang lain dengan menyebut kekurangan tubuh mereka bukanlah sifat seorang muslim bahkan sifat jahiliah.

4. Tindakan menyakiti orang lain dengan mulut kita adalah perkara yang ditegah oleh Rasulullah. Andai kita sedang marah, kawallah diri agar kita tidak mengucapkan perkataan yang akan kita kesali.

Semoga Allah membimbing kita.

Dr. Ahmad Sanusi Azmi


Hafarizam Harun bebas tuduhan gubah wang haram RM15 juta

KUALA LUMPUR, 20 Zulhijjah 1442H, Jumaat – Penasihat Undang-Undang UMNO Datuk Mohd Hafarizam Harun, hari ini dilepas dan dibebaskan oleh Mahkamah Sesyen di sini daripada tiga pertuduhan pengubahan wang haram berjumlah RM15 juta, yang didakwa diterima daripada bekas Perdana Menteri Datuk Seri Najib Tun Razak.

Hakim Suzana Hussin memutuskan demikian, selepas Timbalan Pendakwa Raya Datuk Ishak Mohd Yusoff memaklumkan kepada mahkamah bahawa pihak pendakwaan menarik balik ketiga-ketiga pertuduhan terhadap Mohd Hafarizam, selepas beliau bersetuju untuk kesemua kesnya dikompaun.

“Berdasarkan permohonan dari timbalan pendakwa raya dan kompaun yang telah dijelaskan dalam kes ini, mahkamah melepas dan membebaskan tertuduh daripada ketiga-tiga pertuduhan. Wang jaminan (RM200,000) dipulangkan,” kata Suzana.

Peguam Datuk Hasnal Rezua Merican yang mewakili Mohd Hafarizam memaklumkan, bahawa kompaun yang ditawarkan pihak pendakwaan telah dijelaskan, dan memohon supaya anak guamnya dilepas dan dibebaskan daripada ketiga-tiga pertuduhan.

“Berdasarkan kepada prinsip bahawa kompaun tidak boleh ‘stand together’ dengan pertuduhan, ini bermakna kesalahan yang dilakukan telah diselesaikan secara kompaun. Apabila kompaun telah dijelaskan pertuduhan baharu tidak boleh dikenakan, oleh itu saya mohon mahkamah supaya anak guam saya dilepaskan dan dibebaskan,” katanya.

Ishak tidak membantah permohonan peguam itu. Hari ini kes itu ditetapkan untuk pengurusan kes.

Sebelum ini mahkamah menetapkan 12 Ogos depan untuk perbicaraan kes berkenaan.

Sementara itu, Hasnal Rezua ketika ditemui pemberita berkata kompaun berjumlah RM590,587.26 telah dijelaskan anak guamnya semalam.

Mohd Hafarizam, 49, pula berkata beliau berterima kasih kepada Peguam Negara Tan Sri Idrus Harun, yang telah bersetuju untuk menarik balik pertuduhan terhadapnya dan mahkamah yang telah melepaskan dan membebaskannya daripada pertuduhan itu.

“Saya amat bersyukur kepada Allah S.W.T kerana pada akhirnya saya dapat meneruskan hidup saya sebagai ‘free man’. Pertuduhan ini memberi kesan amat besar ke atas kehidupan, keluarga dan profesion saya,” katanya.

Mengikut pertuduhan pertama, Mohd Hafarizam didakwa melibatkan diri dalam pengubahan wang haram dengan menerima wang berjumlah RM7.5 juta, yang merupakan hasil daripada aktiviti haram melalui sekeping cek AmIslamic Bank Berhad milik Najib bertarikh 16 April 2014, yang dimasukkan ke dalam akaun firma guamannya, Tetuan Hafarizam Wan & Aisha Mubarak.

Peguam itu yang mewakili Najib dalam beberapa kes saman sivilnya, didakwa melakukan perbuatan tersebut di CIMB Bank Berhad, Pusat Dagangan Dunia Putra, Jalan Tun Ismail di sini, pada 17 April 2014.

Dia didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, yang boleh dihukum di bawah Seksyen 4(1) akta sama, memperuntukkan hukuman penjara maksimum lima tahun dan denda sehingga RM5 juta atau kedua-duanya, jika sabit kesalahan.

Bagi pertuduhan kedua dan ketiga, Mohd Hafarizam didakwa menerima wang berjumlah RM4 juta dan RM3.5 juta, yang merupakan hasil daripada aktiviti haram melalui dua keping cek AmIslamic Bank Berhad milik Najib bertarikh 7 Nov 2014 dan 21 Jan 2015, yang dimasukkan ke dalam akaun firma guaman sama.

Dia dituduh melakukan perbuatan itu antara 12 Nov 2014 dan 12 Feb 2015 di tempat sama, mengikut Seksyen 4(1)(b) akta sama, memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Pada 3 Ogos tahun lepas, Mohd Hafarizam dilepas tanpa dibebaskan oleh Mahkamah Tinggi di sini atas dua pertuduhan pengubahan wang haram berjumlah RM15 juta, namun pada hari yang sama dia didakwa semula atas tiga pertuduhan itu membabitkan nilai sama. – Bernama


Lelaki 19 rekod jenayah, dikehendaki polis ditahan

KUALA LUMPUR, 29 Muharram 1442H, Khamis – Polis menahan seorang lelaki yang mempunyai 19 rekod jenayah dan dikehendaki polis bersabit kes dadah dan khianat, di Bangsar semalam, kerana didapati memiliki senjata tajam dan motosikal curi.

Ketua Polis Daerah Brickfields ACP Zairulnizam Mohd Zainuddin berkata, lelaki berusia 27 tahun itu ditahan semasa rondaan cegah jenayah pada pukul 11.20 pagi ketika menunggang motosikal dalam keadaan mencurigakan.

“Hasil semakan polis mendapati motosikal yang ditunggang lelaki itu menggunakan nombor pendaftaran palsu dan pernah dilapor hilang,” katanya dalam kenyataan di sini.

Zairulnizam berkata lelaki itu juga mengaku pernah terbabit dengan kes curi motosikal di Danau Kota bersama seorang lagi rakan.

“Kes akan disiasat di bawah Seksyen 7(1) Akta Bahan-Bahan Hakisan, Letupan dan Senjata Berbahaya (ABKLSB) 1958 kerana memiliki senjata berbahaya, Seksyen 411 Kanun Keseksaan kerana memiliki motosikal curi dan Seksyen 15(1)(a) Akta Dadah Berbahaya 1952 atas kesalahan salah guna dadah,” katanya. -Bernama


2 individu berusia 50-an maut dijangkiti wabak rabies

BANGI, 28 Rejab 1442H, Sabtu – Dua individu wargaegara Malaysia berusia 50-an di Sarawak, meninggal dunia akibat dijangkiti wabak rabies, kata Ketua Pengarah Kesihatan, Tan Sri Dr Noor Hisham Abdullah.

Dalam satu kenyataan hari ini, beliau berkata, kes rabies pertama membabitkan seorang lelaki berusia 52 tahun.

Katanya, mangsa menafikan mempunyai sejarah digigit atau dicakar anjing mahupun haiwan mamalia lain, namun pernah menangkap serta membunuh seekor anjing peliharaan di kawasan rumah pekerja kilangnya pada 17 Oktober 2020 selepas dua pekerja digigit.

“Bagaimanapun, bangkai anjing tersebut tidak diserahkan kepada Jabatan Perkhidmatan Veterinar (DVS) Sarawak untuk siasatan lanjut.

“Pada 31 Januari 2021, beliau telah mendapatkan rawatan dan dimasukkan ke wad di Hospital Sibu kerana mengalami gejala sakit dada, kebas di bahagian tangan kanan, muntah dan sesak nafas.

“Keadaan kesihatan beliau merosot sehingga memerlukan bantuan alat pernafasan pada 5 Februari. Mendiang telah meninggal dunia pada 8 Februari dengan punca kematian adalah disebabkan oleh jangkitan rabies,” katanya.

Menurut Dr Noor Hisham, kes kedua pula membabitkan seorang warganegara berusia 54 tahun, yang mempunyai sejarah digigit oleh anjing peliharaan pada 26 Disember 2020.

Katanya, mangsa telah dirujuk ke Hospital Umum Sarawak (HUS) pada 5 Mac lalu, dengan gejala lemah di bahagian kaki, sakit di seluruh badan, demam, mual dan tiada selera makan.

“Keadaan beliau merosot sehingga memerlukan bantuan alat pernafasan pada 7 Mac 2021.

“Mendiang telah meninggal dunia di HUS pada 7 Mac 2021 dengan punca kematian adalah disebabkan oleh jangkitan rabies,” katanya.

Beliau berkata, kedua-dua kes itu adalah kes pertama positif rabies  di Malaysia bagi tahun 2021.

“Pertambahan kes baharu ini menjadikan jumlah keseluruhan sejak wabak rabies diisytiharkan di Sarawak pada 1 Julai 2017 adalah 33 kes dengan 31 kematian.

“Hanya terdapat dua kes yang masih hidup dan kedua-duanya adalah kanak-kanak dengan sejarah mendapatkan rawatan awal,” katanya.


PKPD di Felda Tersang, Raub, Pahang mulai 2 Februari: MKN

KUALA LUMPUR, 29 Jamadilakhir 1443H, Selasa – Perintah Kawalan Pergerakan Diperketatkan (PKPD) akan dilaksana di Felda Tersang 1, 2, dan 3, Mukim Batu Talam, Raub, Pahang mulai 2 hingga 15 Februari.

Ketua Pengarah Keselamatan Negara Majlis Keselamatan Negara Datuk Rodzi Md Saad dalam kenyataan memaklumkan PKPD di Kampung Batu Talam, mukim sama akan ditamatkan esok seperti dijadualkan.

Beliau berkata keputusan itu dibuat setelah meneliti pembentangan oleh Kementerian Kesihatan mengenai penilaian risiko dan trend jangkitan COVID-19 di lokaliti terbabit.

Menerusi kenyataan yang dimuat naik di laman Facebook itu, Rodzi memaklumkan tiada pelanjutan PKPD di lokaliti lain. – Bernama


Israel giat jarah tanah Palestin dengan tebang pokok zaitun

NABLUS, 18 Rabiulawal 1442H, Rabu – Puluhan pokok zaitun di Palestin ditebang oleh penduduk haram Yahudi di Tebing Barat yang diduduki.

Pegawai Palestin, Ghasan Daughlas berkata, pokok-pokok yang terletak di Nablus dimusnahkan oleh sekumpulan penduduk haram dari pemukiman Kida.

Ghasan yang bertanggungjawab memantau kegiatan penempatan Israel di Tebing Barat Utara berkata, kerja-kerja pembinaan juga telah dijalankan bagi memperluas penempatan haram di kawasan itu.

Sementara itu, warga Palestin di kota Nablus turut mengadu bahawa ladang mereka diserang oleh penduduk haram yang mendapat perlindungan rejim pengganas Israel.

Hampir 166,000 penempatan Palestin dimusnahkan rejim pengganas Israel sejak ia didirikan pada tahun 1948.

Pusat Penyelidikan Tanah Persatuan Pengajian Arab di Baitulmaqdis melaporkan, lebih sejuta penduduk Palestin kehilangan tempat tinggal dan pekerjaan.

“Selama sembilan bulan pertama tahun 2020, pasukan penjajah (Israel) merobohkan 450 rumah dan kemudahan milik Palestin.

“Ia juga mendorong beberapa warga Palestin terpaksa merobohkan kediaman sendiri atas desakan rejim Zionis, “ kata pusat itu. – Agensi


Apa lagi nak ‘dihalalkan’ atas nama hak bukan Islam?

BANGI, 29 Syaaban 1444H, Rabu – Apa lagi yang ingin negara ‘halalkan’ atas nama hak untuk bukan Islam, meskipun hakikatnya menipu diri sendiri atas nama kebebasan?

Demikian kekecewaan diluahkan Aminuddin Yahaya terhadap pertunjukan ‘Thai Hot Guy’ yang dijadualkan berlangsung di sebuah kelab malam di Jalan Tun Razak, Kuala Lumpur pada 30 Mac ini.

Menurutnya, pertunjukan itu sebagai sebuah tarikan pelancong ‘masyhur’ di Thailand yang dibawa masuk ke Malaysia, di mana lelaki berbadan sasa akan berpakaian seksi menjadi pelayan restoran dengan aksi-aksi mengghairahkan.

“Paling mengecewakan, ianya dibuat dalam bulan Ramadan. Memang betul-betul mencemarkan bulan Ramadan, sekali gus menghina kehormatan Islam sebagai agama negara.

“Bayangkanlah bagaimana orang-orang luar, termasuk orang-orang Thai ini akan memandang Malaysia selepas ini.

“Pasti mereka akan rasa kita tidak lagi sensitif dengan imej negara sebagai sebuah negara yang penuh adab ketimuran dan prinsip-prinsip Islami,” katanya dalam kenyataan, hari ini.

Meskipun pertunjukan itu didakwa bukan untuk orang Islam, Jurucakap Gagasan Bangsa itu tetap menganggapnya tidak membawa sebarang faedah kepada orang bukan Islam terutama generasi muda.

“Inikah jenis hiburan yang kita ingin biarkan disajikan kepada mereka? Saya desak pihak majlis agama, DBKL dan pihak polis berganding bahu berusaha untuk menyekat program ini.

“Contohnya, DBKL boleh gantung lesen perniagaan manakala majlis agama boleh mengeluarkan kenyataan rasmi melalui Menteri Agama (Menteri Agama memang jaga Wilayah Persekutuan,” katanya.

Beliau berkata, sudah banyak kali diminta untuk lebih cakna dan sensitif terhadap program-program yang merosakkan sebegini.

“Kalau pertubuhan-pertubuhan Melayu nak buat program sikit, bukan main lagi sekat sini sana. Memalukan!,” sindirnya.


Solat hajat, Qunut Nazilah doakan kesejahteraan umat Islam Palestin

PUTRAJAYA, 23 Rabiulawal 1445H, Isnin – Masjid seliaan Jabatan Kemajuan Islam Malaysia (Jakim) iaitu Masjid Negara di Kuala Lumpur serta Masjid Putra dan Masjid Tuanku Mizan Zainal Abidin akan mengadakan solat sunat hajat dan membaca doa Qunut Nazilah bagi mendoakan kesejahteraan umat Islam di Palestin, selepas solat isyak malam ini.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, masjid dan surau di Wilayah Persekutuan di bawah seliaan Jabatan Agama Islam Wilayah Persekutuan (Jawi) turut diminta untuk melakukan solat hajat pada tarikh dan waktu yang sama.

“Saya menyeru supaya seluruh umat Islam menunaikan solat sunat hajat dan membaca doa Qunut Nazilah serta bermunajat untuk saudara-saudara Islam di bumi Gaza, Palestin,” katanya dalam kenyataan hari ini.

Mohd Na’im turut menyeru majlis dan jabatan agama Islam negeri-negeri untuk bersama-sama menyahut saranan berkenaan dengan mengadakan solat hajat di masjid dan surau di negeri masing-masing.

Pada Sabtu lepas, Ketua Tentera Hamas Mohammed Al-Deif mengisytiharkan permulaan operasi ketenteraan dinamakan Operasi Taufan Al-Aqsa untuk menentang Israel susulan serangan roket bertubi-tubi dari Semenanjung Gaza.

Rentetan itu, tentera Israel melancarkan Operasi Pedang Besi terhadap Hamas di Semenanjung Gaza. – Bernama


Azmin mungkin tak tanding PRN

SHAH ALAM, 2 Zulkaedah 1444H, Isnin – Pengerusi Perikatan Nasional (PN), Selangor Datuk Seri Mohamed Azmin Ali memberi bayangan tidak bertanding dalam Pilihan Raya Negeri (PRN) akan datang.

Mohamed Azmin secara peribadi berkata, sudah tiba masa untuknya memberikan laluan kepada tokoh muda dalam Perikatan Nasional (PN) untuk bertanding setelah beliau berkhidmat sebagai wakil rakyat selama tujuh penggal.

Beliau berkhidmat masing-masing tiga penggal di Parlimen Gombak dan Dewan Undangan Negeri (DUN) Bukit Antarabangsa manakala satu penggal di DUN Hulu Kelang.

“Ramai yang berpotensi dalam PN dan saya akan terus memberikan khidmat serta sumbangan saya kepada perjuangan PN dan inilah yang sedang saya lakukan,” katanya kepada pemberita pada Majlis Rumah Terbuka Aidilfitri di sini malam tadi. – Bernama


109,758 saman kesalahan trafik di Johor babit warga Singapura

JOHOR BAHRU, 3 Rabiulawal 1444H, Jumaat – Sebanyak 109,758 saman membabitkan warga Singapura atas pelbagai kesalahan trafik, di negeri ini masih tertunggak sehingga kini.

Ketua Polis Johor, Datuk Kamarul Zaman Mamat berkata, jumlah tertunggak itu adalah daripada 2.3 juta saman yang pernah dikeluarkan Polis Johor sejak 2014.

Katanya, sebanyak 23.5 peratus saman warga Singapura ini sudah dijelaskan, manakala 76.4 peratus lagi belum dijelaskan.

“Mengikut statistik, kita mengeluarkan 2.3 juta saman sejak 2014 sehingga kini dan setakat ini hanya 600,000 saman sudah dijelaskan.

“Antara saman paling banyak adalah memandu laju melebihi had dan kesalahan tidak mematuhi lampu isyarat,” katanya seperti dilapor akhbar tempatan.

Kamarul Zaman berkata, pihaknya menggesa pesalah trafik yang masih mempunyai saman tertunggak untuk menjelaskan saman mereka.

Katanya, Polis Johor menawarkan pengurangan bayaran saman sebanyak 50 peratus yang boleh dijelaskan di semua Balai Polis Trafik seluruh negeri bermula hari ini sehingga Ahad ini.

“Saya gesa masyarakat Johor khasnya, pergilah ke mana-mana Ibu Pejabat Polis Daerah (IPD) yang mempunyai balai trafik bermula jam 8.30 pagi hingga 5 petang,” katanya.


BioNTech hasil vaksin malaria pertama

BERLIN, 17 Zulhijjah 1442H, Selasa – Syarikat BioNTech terus membina kejayaan dalam COVID-19 dengan mengembangkan pengeluaran vaksin pertamanya untuk malaria berdasarkan teknologi mRNA, dalam usaha membasmi penyakit bawaan nyamuk.

The Mainz – syarikat yang berpangkalan di Jerman dan membangunkan vaksin COVID-19 bersama rakannya, Pfizer – merancang memulakan ujian klinikal terhadap vaksin malaria berkenaan pada akhir 2022.

Syarikat itu memberitahu, pihaknya juga meneroka pengeluaran vaksin di Afrika sebagai usaha memperluaskan kapasiti pengeluaran dan meningkatkan akses global.

“Tindak balas terhadap wabak ini menunjukkan bahawa sains dan inovasi dapat mengubah kehidupan orang, ketika semua pihak berkepentingan bekerjasama untuk mencapai tujuan bersama,” kata pengasas bersama BioNTech, Ugur Sahin.

Para saintis di seluruh dunia telah berusaha selama beberapa dekad untuk mengembangkan vaksin bagi mencegah malaria.

Penyakit ini menjangkiti berjuta-juta orang setiap tahun, dan membunuh lebih 400,000 nyawa – kebanyakan bayi dan kanak-kanak di wilayah termiskin di Afrika.

Vaksin malaria pertama dan satu-satunya berlesen di dunia adalah Mosquirix, yang dibangunkan oleh GlaxoSmithKline selama bertahun-tahun percubaan klinikal di beberapa negara Afrika.

Namun, tahap keberkesanan vaksin berkenaan hanyalah sekitar 30 peratus.

Difahamkan, Penyelidik di Institut Jenner Oxford yang diketuai Adrian Hill – salah seorang saintis utama di sebalik vaksin AstraZeneca – juga sedang membangunkan vaksin malaria yang masih dalam percubaan selama setahun.-  Agensi


Australia mula program vaksin

SYDNEY, 10 Rejab 1442H, Isnin – Australia hari ini memulakan program vaksin COVID-19 secara besar-besaran dengan kakitangan kesihatan barisan depan dan warga emas mendapat dos pertama.

Sekumpulan 20 orang – termasuk Perdana Menteri, Scott Morrison – semalam menerima suntikan vaksin pertama sementara pelancaran yang lebih luas bermula pagi ini dengan pihak berkuasa dijangka memberi lebih daripada 60,000 dos pada akhir minggu ini.

“Hari ini adalah tonggak sebenar dalam tindak balas kolektif kita untuk menangani COVID-19 dan mengendalikan keadaan secepat yang kita boleh,” kata Pemangku Ketua Pegawai Perubatan Australia, Michael Kidd kepada televisyen Australian Broadcasting Corp.

Vaksin, yang dibangunkan bersama oleh Pfizer Inc dan BioNTech Jerman, akan dilancarkan pada minggu-minggu awal sementara kumpulan pertama AstraZeneca dijangka sampai ke negara pada dua minggu hadapan

Sebanyak 25 juta penduduk Australia akan disuntik dengan vaksin AstraZeneca, yang akan dihasilkan secara tempatan oleh CSL Ltd pada pertengahan Mac.

Pihak berkuasa merancang untuk menyuntik empat juta pada bulan Mac dan berharap dapat mengakhiri vaksinasi pada akhir Oktober.

Victoria – negara terpadat kedua di negara itu – pada Isnin melaporkan tidak ada kes baharu untuk hari ketiga berturut-turut, menunjukkan bahawa wabak baru di ibu negara Melbourne telah dibendung.

Negeri dan wilayah lain telah berjaya menghilangkan virus tersebut.

Australia sebahagian besarnya berjaya keluar dari jumlah jangkitan dan kematian yang tinggi berbanding negara maju lain – dibantu oleh penutupan sempadan dan sistem pengesanan yang cepat.

Untuk tiga hari berturut-turut, tiada kes tempatan dilaporkan – dan untuk keseluruhan hanya 28,926 kes dan 909 kematian direkodkan sejak wabak melanda dunia. – Agensi


Kerajaan vs ibu bapa

JADI kerajaan ni lebih kurang macam jadi ibu bapa juga.

Kita tahu anak-anak ada keinginan dan kemahuan mereka sendiri untuk seronok seperti makan gula-gula, memiliki permainan, menonton televisyen dan menconteng dinding rumah.

Ibu bapa akan memberikan apa yang anak-anak suka bagi memuaskan hati mereka tapi dalam kuantiti yang berpatutan, selagi tidak merosakkan anak-anak, harta benda dan orang lain.

Contohnya, kita akan membelikan mereka gula-gula seminggu sekali, menghadiahkan mereka permainan yang kita mampu (walaupun mereka mahu yang lebih mahal) serta membenarkan mereka menonton rancangan televisyen yang sesuai selama sejam sehari.

Kita akan melarang keras mereka menconteng dinding rumah dan apa sahaja perbuatan lain yang merosakkan. Adakah kerana kita zalim? Tidak. Kita larang dan denda kerana sayang demi kebaikan diri dan masa depan mereka.

Begitulah juga dengan kerajaan yang terpaksa berhadapan dengan jutaan kemahuan dan harapan rakyat. Kerajaan yang berwibawa akan memberikan sebahagian permintaan mengikut kadar kemampuan kewangan dan juga pertimbangan untung-rugi secara holistik mengikut kepentingan negara (bukan ikut individu secara mikro).

Kerajaan yang bijak juga akan menguatkuasakan undang-undang yang dapat mengelakkan kerosakan harta benda dan individu walaupun bertentangan dengan kemahuan sebahagian rakyat

Ada juga perkara yang anak-anak tidak suka tapi perlu diberikan oleh ibu bapa yang bertanggungjawab seperti pergi ke sekolah (tiada kanak-kanak yang suka bersekolah pada mulanya), membantu kerja rumah, mendirikan ibadah wajib, memeriksa dan mencabut gigi serta pelbagai keperluan kesihatan yang lain.

Sebenarnya mereka tidak tahu apa yang mereka perlu. Mereka cuma tahu apa yang mereka mahu!

Rakyat (majoriti) tidak tahu apa yang mereka perlu. Mereka cuma tahu apa yang mereka mahu!

Rakyat (mungkin) tidak tahu yang mereka perlukan kedaulatan dan keselamatan dari anasir luar sama ada berbentuk psikologi (soft) ataupun serangan ketenteraan (hard).

Tapi menjadi tanggungjawab kerajaan untuk membangunkan strategi, membina jaringan, menguatkuasakan undang-undang dan menyediakan kelengkapan bagi mempertahankan negara dari serangan luar.

Analogi ini sudah tentulah tidak sepenuhnya tepat, contohnya kerajaan mengutip cukai dari rakyat tapi ibu bapa menguasai sepenuhnya sumber dan pengagihan kewangan keluarga.

Tapi analogi ini boleh digunakan untuk menganalisa dan menilai pendirian serta pendekatan kerajaan dalam sesuai isu semasa contohnya SOP mengekang penyebaran COVID-19, kenaikan harga barang, pembenaran pengeluaran wang KWSP, pemberian pelbagai skim bantuan rakyat, undang-undang berkaitan arak, rokok dan dadah, undang-undang berkaitan lompat parti dan pendanaan politik dan banyak lagi.

Jadilah ibu bapa dan rakyat yang berfikir dan bertindak!

Ir Ts Muhammad Lukman Al Hakim
Setiausaha Agung BERJASA


Peneroka haram Israel bunuh 60 rakyat Palestin sejak awal 2023

TEBING BARAT, 18 Syawal 1444H, Selasa – Peneroka haram Israel, yang disokong oleh kerajaan Benjamin Netanyahu, membunuh 60 rakyat Palestin di Israel sejak awal 2023.

Mangsa terakhir warga Palestin dalam serangan peneroka Israel ialah Ddiyar Al Omari, 21, yang dibunuh di kampung Sandala di Marj Ibn Amer, utara Israel.

Pembunuh tersebut dikenal pasti sebagai Dennis Pukin, 32, yang berasal dari penempatan haram Yahudi Gan Ner, utara Israel.

Akhbar Yedioth Ahronoth melaporkan bahawa polis Israel menahan Pukin, yang merupakan seorang askar dalam Briged Golani elit, dan membuka siasatan ke atas kejadian itu.

Sebuah video kejadian itu tular di media sosial menunjukkan Pukin terlibat dalam pergelutan secara fizikal dengan Al Omari, disusuli oleh tindakan peneroka haram tersebut menarik pistolnya serta melepaskan beberapa das tembakan ke arah pemuda Palestin itu ketika dia kembali ke keretanya.

“Keluarga Al Omari berkabung di Sandala dan di seluruh Palestin, di dalam tanah air dan di luar negara, kepada rakyat Palestin kita, syahid muda Diyar Al Omari, yang ditembak mati oleh seorang peneroka pengganas Israel dengan darah dingin,” kata keluarga Al Omari dalam satu kenyataan.

Beratus-ratus rakyat Palestin melakukan protes berhampiran penempatan Israel dengan mengutuk pembunuhan Al Omari, yang mereka gelar sebagai ‘eksekusi berdarah dingin,’ tetapi tentera Israel bertindak keras terhadap penunjuk perasaan tersebut.

Jawatankuasa Kebebasan untuk Orang Arab di Israel berkata, kerajaan Israel mengambil keputusan strategik untuk menumpahkan darah rakyat Palestin hanya kerana mereka adalah orang Arab Palestin, terutamanya selepas mereka memberi keizinan kepada penduduk haramnya untuk mengangkat senjata dengan alasan pertahanan diri. – Agensi


Undang-undang pakai burqa dibantah wanita Afghanistan

KABUL, 9 Syawal 1443H, Selasa – Langkah kerajaan Taliban menguatkuasakan pemakaian burqa ke atas wanita Afghanistan mendapat tentangan sebahagian daripada mereka yang berhimpun di Kabul hari ini bagi membantah keputusan itu.

Terdahulu, pemimpin tertinggi Taliban, Hibatullah Akhundzada meluluskan dekri melarang wanita meninggalkan rumah mereka tanpa memakai burqa – pakaian yang menutup mereka dari kepala hingga kaki.

Dalam dekri itu, mana-mana pakaian yang menutup badan wanita boleh diterima dengan syarat ia tidak ketat atau nipis hingga mendedahkan tubuh.

Undang-undang itu turut dikenakan kepada remaja perempuan yang sudah akil baligh berusia antara 10 hingga 13 tahun.

Namun, langkah itu dibantah sebahagian golongan wanita di Afghanistan yang turun ke jalanan sebagai protes kepada keputusan Taliban berkenaan.

Laungan ‘keadilan’ jelas disebut oleh penunjuk perasaan, selain menyifatkan pemakaian burqa bukanlah tudung buat mereka.

Bagaimanapun, perarakan yang dilakukan secara singkat itu dihentikan oleh Taliban, selain wartawan turut dihalang untuk melaporkan protes berkenaan.

Bukan hanya isu burqa, dekri Akhundzada yang mengarahkan wanita kekal di rumah jika tiada urusan penting di luar juga mencetuskan kecaman antarabangsa.

Akhundzada juga mengarahkan pihak berkuasa memecat penjawat awam wanita yang tidak mematuhi kod pakaian baharu, dan menggantung pekerja lelaki jika isteri atau anak perempuan mereka gagal mematuhinya. – Agensi


i-Sinar beri impak positif kepada ekonomi sebenar: BNM

KUALA LUMPUR, 20 Syaaban 1442H, Jumaat – Pengeluaran di bawah skim i-Sinar Kumpulan Wang Simpanan Pekerja (KWSP) dilihat memberi impak langsung yang positif kepada ekonomi sebenar yang menyokong penggunaan domestik.

Timbalan Gabenor Bank Negara Malaysia (BNM) Datuk Abdul Rasheed Ghaffour berkata dari segi simpanan persaraan, bagaimanapun, penampan perlu diperkukuh dan dibina semula.

“Itu sebabnya pembaharuan pasaran buruh penting untuk memastikan rakyat mempunyai pekerjaan dan pendapatan yang lebih baik supaya mereka boleh menyimpan lagi untuk meningkatkan penampan kewangan mereka dari segi simpanan persaraan,” katanya dalam webinar anjuran Persatuan Ekonomi Malaysia.

Beliau berkata langkah pembaharuan dalam perlindungan sosial juga penting terutamanya berkaitan bahagian insurans sosial dan skim persaraan swasta berikutan ia dapat membantu mengukuhkan lagi faedah persaraan.

Mengenai impak daripada pengeluaran i-Sinar kepada pasaran kewangan, katanya fokus BNM adalah mengurangkan potensi impak daripada kemusnahan pasaran iaitu memastikan kecairan yang mencukupi dalam pesisir untuk menyokong kestabilan kewangan.

“Hutang dan kecairan pasaran kewangan dalam pesisir telah menjadi faktor penting untuk memastikan pelarasan telah dibuat secara meluas dan teratur, disokong oleh jumlah dagangan harian yang baik dari semasa ke semasa dalam pasaran forex dan bon,” katanya.

Ketua Penyelidikan MIDF Imran Yusof berkata beliau turut berpandangan bahawa pengeluaran i-Sinar, terutamanya secara menyeluruh, sebagai positif kepada ekonomi sebenar.

Beliau berkata pengeluaran tersebut tidak akan memberi impak kepada kecairan KWSP yang disifatkannya sebagai antara peserta utama dalam pasaran ekuiti dan mempunyai kecairan yang mencukupi untuk menyokong pasaran.

“Ia (KWSP) juga mempunyai portfolio yang amat pelbagai dari segi pelaburan seperti pendapatan tetap, pasaran saham dan hartanah,” katanya.

Beliau berkata pengeluaran i-Sinar secara menyeluruh juga telah memberi wang tambahan kepada mereka yang tidak benar-benar memerlukan bantuan.

“Satu perkara yang kami dapati pada tahun lepas apabila moratorium pinjaman menyeluruh diberikan adalah wang tambahan kepada mereka yang tidak benar-benar memerlukannya sama ada digunakan atau dilaburkan.

“Kami melihat penyertaan runcit dalam pasaran saham kembali rancak pada tahun lepas. Trend ini dilihat berterusan pada tahun ini setakat ini pada tahun ini, belian bersih daripada peruncit berjumlah kira-kira RM5 bilion,” katanya.

Sementara itu, Ketua Pegawai Pelaburan bagi Pendapatan Tetap Amundi Malaysia Eridani Tutiana Jusat berkata walaupun impak daripada pengeluaran i-Sinar positif kepada ekonomi tempatan, beliau terus berhati-hati dengan impaknya kepada pasaran bon domestik.

“Kami agak berhati-hati kerana KWSP adalah pelabur yang besar dalam bon kerajaan Malaysia. Jika terdapat sokongan yang berkurangan daripada KWSP dalam pasaran bon, ini akan mempengaruhi pasaran,” katanya.

Sehingga 14 Mac, sejumlah RM52.48 bilion melibatkan 5.94 juta pemohon untuk skim i-Sinar telah diluluskan. – Bernama


Kes dera kanak-kanak di Perak meningkat tahun lepas

IPOH, 20 Zulhijjah 1443H, Rabu – Sebanyak 357 kes penderaan kanak-kanak dilaporkan di Perak pada tahun lepas, meningkat 15 kes berbanding 342 kes pada tahun sebelumnya, persidangan Dewan Undangan Negeri (DUN) Perak diberitahu hari ini.

Pengerusi Jawatankuasa Pembangunan Wanita, Keluarga, Kebajikan Masyarakat dan NGO Perak, Datuk Dr Wan Norashikin Wan Noordin berkata, Jabatan Kebajikan Masyarakat Negeri (JKM) Perak telah membantu mangsa penderaan dengan memberi pemeliharaan dan perlindungan awal serta membuat pemantauan dan lawatan susulan terhadap mangsa.

“JKM turut menyediakan perkhidmatan bimbingan dan kaunseling serta perkhidmatan sokongan kepada kes kanak-kanak hamil luar nikah dan kanak-kanak yang menjadi mangsa penderaan seksual dengan memberi penempatan di institusi JKM iaitu di Taman Seri Puteri, Batu Gajah.

“Bantuan kewangan juga disediakan bagi keluarga yang sanggup memberi penjagaan dan pemeliharaan kepada mangsa penderaan yang disenaraikan daripada Program Anak Pelihara melalui Bantuan Anak Pelihara dengan kadar RM250 sebulan untuk seorang kanak-kanak dan maksimum RM500 sebulan sekeluarga yang memelihara dua orang kanak-kanak atau lebih,” katanya dalam sesi soal jawab lisan.

Dr Wan Norashikin (BN-Kampung Gajah) menjawab soalan Leow Thye Yih (DAP-Pokok Assam) yang ingin tahu bilangan kes penderaan kanak-kanak yang dilapor di Negeri Perak pada kedua-dua tahun itu dan inisiatif yang dilakukan oleh jabatan yang berkenaan dalam menangani hal tersebut.

Beliau berkata, menurut rekod Polis Diraja Malaysia (PDRM) pula, sebanyak 29 kes pada 2020 dan 23 kes dilapor pada tahun lepas.-  Bernama


PKP: Penjaja minta kerajaan timbang benar operasi pasar malam

KUALA LUMPUR, 3 Jamadilakhir 1442H, Sabtu – Gabungan Persatuan-Persatuan Penjaja dan Peniaga Kecil Melayu Malaysia (GPPPKMM) meminta agar kerajaan mempertimbang untuk membenarkan operasi pasar malam di enam negeri yang terlibat Perintah Kawalan Pergerakan (PKP).

Setiausaha Agungnya, Mohamed Zamri Mohammed berkata pihaknya akan mematuhi prosedur operasi standard (SOP) ditetapkan bagi membolehkan pendapatan terus dijana dalam tempoh sukar ini.

“Golongan penjaja ini hampir keseluruhan terdiri daripada golongan B40, sebahagiannya ibarat ‘kais pagi makan pagi, kais petang makan petang’ dan tiada simpanan, kalau seminggu dua mungkin masih boleh bertahan, tapi apa akan jadi jika PKP dilanjutkan,” katanya ketika menjadi tetamu program Ruang Bicara bertajuk ‘PKP 2.0 Dan Darurat: Nasib Kumpulan Rentan’ terbitan Bernama TV malam ini.

Mohamed Zamri berkata beliau yakin golongan penjaja mempunyai kesedaran dan pengetahuan untuk menjalankan perniagaan dalam normal baharu susulan pengalaman PKP pelbagai fasa sebelum ini.

Sementara itu, Pengarah Eksekutif Majlis Tindakan Ekonomi Prof Tan Sri Dr Noor Azlan Ghazali berkata operasi pasar malam bagi tempoh PKP memerlukan model yang jelas agar memastikan matlamat mengekang COVID-19 tercapai tanpa mengabaikan kebajikan mana-mana pihak.

“Umpamanya, kalau dulu kita boleh masuk ke pasar malam dari mana-mana arah, mungkin boleh wujudkan dan hadkan laluan pintu masuk dan keluar dengan kawalan anggota Jabatan Sukarelawan Malaysia (RELA),” katanya.

Selain itu, Noor Azlan berkata tahap kesedaran dan disiplin masyarakat untuk membudayakan kawalan kendiri juga memainkan peranan sekiranya golongan penjaja dibenarkan berniaga dalam tempoh PKP. – Bernama


Malaysia masih jauh dari ambang muflis seperti Sri Lanka

BANGI, 19 Syawal 1443H, Jumaat – Malaysia masih jauh dari ambang muflis seperti yang diuar-uarkan sesetengah pihak, meskipun terdapat beberapa persamaan dalam politik di Sri Lanka dengan negara ini.

Membandingkan situasi di Sri Lanka, Setiausaha Agung BERJASA, Ir Ts Lukman Al Hakim Mohamad berkata, negara pulau Asia Selatan itu mempunyai hutang negara yang terlampau tinggi berbanding Malaysia.

Beliau berkata, sebelum diisytihar muflis, Sri Lanka pernah meminjam AS$6 bilion dari China pada tahun 2021, di mana pada tahun 2019 hutang negara telah pun mencecah 86.8 peratus daripada keluaran dalam negara kasar (KDNK).

“Dengan penduduk hanya seramai 20 juta, GDP (keluaran dalam negara kasar) Sri Lanka pada tahun 2020 ialah AS$80.7 bilion (sebelum pandemik).

“Manakala Malaysia dengan 32 juta penduduk berjaya mencatatkan GDP AS$336.7 bilion pada tahun 2020.

“Hutang negara pula kini berada pada tahap 60.7 peratus GDP. Walaupun saya akui ia tinggi tetapi masih jauh dari Sri Lanka,” katanya dalam kenyataan, hari ini.

Menurut Lukman, hutang negara yang berbahaya ialah dipinjam daripada pihak luar seperti negara lain, Bank Dunia atau Tabung Kewangan Antarabangsa (IMF) seperti mana berlaku di Sri Lanka.

Sebaliknya, hutang Malaysia yang dibuat dengan pihak luar masih terkawal dan tidak begitu membimbangkan, katanya.

“Jumlah hutang juga perlu dilihat secara berimbang dengan simpanan (reserve) bank negara dan pelaburan luar (FDI) yang masuk ke dalam negara hasil pelbagai inisiatif ekonomi yang dilakukan kerajaan.

“Malangnya, persamaan Sri Lanka dan Malaysia ialah pemimpin kedua-dua negara mengamalkan rasuah dengan sangat teruk, menjarah kekayaan negara untuk kepentingan diri sendiri serta menjaga kepentingan kumpulan elit dalam penguasaan ekonomi dan politik,” katanya.

Mungkin masih awal untuk menghukum, namun beliau berkata, daripada fakta-fakta perbicaraan kes 1Malaysia Development Berhad (1MDB) dan salah laku Presiden UMNO, Datuk Seri Dr Ahmad Zahid Hamidi ketika ini, fenomena itu dilihat sangat membimbangkan.

“Kita juga perlu berjaga-jaga supaya Malaysia tidak dikuasai oleh keluarga elit seperti mana yang berlaku di Sri Lanka,” katanya.


Seorang maut, 29 cedera letupan bom di Thailand

BANGKOK, 27 Rabiulakhir 1444H, Selasa – Sekurang-kurangnya seorang terbunuh apabila bom meletup di dalam kawasan polis di selatan Thailand hari ini, kata seorang pegawai.

“Ia adalah bom kereta. Kami masih membersihkan kawasan itu dan bilangan yang cedera mungkin meningkat,” kata Timbalan Pesuruhjaya Polis wilayah Narathiwat, Leftenan Kolonel Niti Suksan.

Sementara itu, Pengarah Hospital Narathiwat Rajanagarindra, Pornprasit Jantra berkata, sekurang-kurangnya 29 orang dirawat di hospital kerana kecederaan, antaranya pegawai polis dan orang awam.

Setakat ini, tiada siapa yang mengaku bertanggungjawab atas serangan itu.

Imej di media sosial menunjukkan asap hitam berkepul-kepul dari sebuah kereta yang terbakar di dalam kawasan bangunan bertingkat rendah dan polis mengalihkan lalu lintas.

Reuters bagaimanapun tidak dapat mengesahkan imej berkenaan.

Wilayah-wilayah di selatan Thailand di sepanjang sempadan dengan Malaysia telah menyaksikan pemberontakan peringkat rendah selama berdekad-dekad, di mana kerajaan Thailand telah memerangi kumpulan gelap yang mencari kemerdekaan untuk wilayah Pattani, Yala, Narathiwat dan sebahagian Songkhla yang majoritinya beragama Islam.

Letupan dan kebakaran melanda sekurang-kurangnya 17 lokasi di selatan Thailand pada Ogos, dalam apa yang kelihatan sebagai beberapa serangan terkoordinasi yang mencederakan tujuh orang.

Menurut kumpulan Deep South Watch – yang memantau keganasan itu – lebih 7,300 orang telah terbunuh dalam konflik itu sejak 2004.

Rundingan damai yang bermula pada 2013 telah menghadapi gangguan berulang kali. – Agensi


COVID-19: 375 kes dilapor hari ini

KUALA LUMPUR, 20 Safar 1442H, Khamis – Semua negeri dan Wilayah Persekutuan kecuali Perlis mencatatkan kes baharu COVID-19 hari ini menjadikan jumlah kes baharu sebanyak 375 kes, selain kemunculan lima kluster baharu, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham berkata daripada jumlah itu, 371 merupakan penularan tempatan dan empat lagi merupakan kes import, dengan kes tertinggi dicatatkan di Sabah sebanyak 271 kes.

“Daripada 371 kes penularan tempatan, 342 kes melibatkan warganegara dan 29 kes lagi bukan warganegara manakala kesemua kes import melibatkan bukan warganegara yang mengembara dari India (dua kes) dan Belgium (dua kes),” katanya dalam sidang akhbar harian beliau yang disiarkan melalui Facebook berhubung situasi COVID-19 di sini, hari ini.

Ini menjadikan jumlah kes positif keseluruhan adalah 14,368 kes dengan jumlah kes aktif kebolehjangkitan sebanyak 3,703 kes, katanya.

Sementara itu, terdapat 18 kes yang telah pulih menjadikan jumlah kumulatif kes yang telah pulih sepenuhnya adalah 10,519 kes atau 73.21 peratus daripada jumlah keseluruhan kes. – Bernama


Agensi bawah KASA sedia hadapi sebarang kemungkinan banjir

KUALA LUMPUR, 13 Jamadilawal 1443H, Sabtu – Semua agensi di bawah Kementerian Alam Sekitar dan Air (KASA) diletakkan dalam keadaan bersedia bagi menghadapi banjir di beberapa negeri berikutan hujan lebat yang berterusan.

Timbalan Menterinya, Datuk Mansor Othman berkata, Jabatan Meteorologi Malaysia (METMalaysia) telah mengeluarkan amaran banjir di beberapa kawasan rendah di pantai timur, tengah dan utara Semenanjung Malaysia berikutan hujan berterusan.

“Berikutan amaran terbaharu itu, kami meletakkan semua agensi di bawah kementerian di seluruh negara dalam keadaan bersedia untuk menghadapi sebarang kemungkinan.

“Malah, kita juga telah mengarahkan agensi-agensi ini untuk mengemukakan sebarang maklumat mengenai banjir kepada Agensi Pengurusan Bencana Negara (Nadma) supaya tindakan segera dapat diambil oleh pihak berkuasa,” katanya pada sidang media, hari ini.

Banjir dilaporkan berlaku di beberapa negeri termasuk Selangor, Pahang, Kelantan dan Terengganu sejak semalam.

Mengulas lanjut, Mansor seperti dilapor NST turut menegur tindakan orang ramai yang menyumbang kepada fenomena banjir kilat.

“Orang ramai terus membuang sampah di tempat yang tidak sepatutnya, sehingga menyumbat sistem perparitan.

“Oleh itu, kita akan berusaha sedaya upaya untuk mendidik orang ramai supaya menjauhi perbuatan sedemikian. Ini untuk kebaikan semua.

“Kami percaya mencegah lebih baik daripada mengubati,” katanya.


Dataran Sahafa dilancar kenang media terjejas akibat serangan Zionis

SEMENANJUNG GAZA, 12 Zulkaedah 1442H, Rabu – Forum Media Palestin melancarkan Dataran Sahafa atau Dataran Kewartawanan di hadapan Menara Al-Jawhara yang musnah, yang menempatkan syarikat media dekat Gaza.

Pelancaran dataran yang dilakukan hari ini bagi memperingati karya-karya wartawan yang terjejas akibat serangan rejim pengganas Israel.

Inisiatif itu dilancarkan dengan kerjasama Majlis Perbandaran Gaza.

Menara Al-Jawhar terletak di Jalan Al-Jalaa yang mempunyai sembilan tingkat telah musnah dalam serangan rejim pengganas Israel pada 12 Mei lalu.

Ketua Forum Media, Dr. Khader Al-Jamali, berkata, dataran itu menjadi saksi kepada karya-karya wartawan.

“…pena mereka tidak pernah kering, kamera tidak lembut serta suara mereka yang tidak didiamkan, “ katanya

Terdahulu, Sindiket Wartawan Palestin (PJS) melaporkan kira-kira 170 wartawan Palestin cedera dan 33 organisasi media dibom dalam serangan rejim pengganas Israel ke atas Semenanjung Gaza

Ketua PJS, Nasser Abu Bakar berkata, pejabat 33 organisasi media musnah akibat serangan Israel di Gaza pada bulan lalu.

Malah, katanya, seramai 70 wartawan juga cedera ketika serangan rejim di wilayah Palestin.

“Sekitar 100 wartawan lain cedera dalam serangan di Tebing Barat dan Baitulmaqdis Timur,” katanya sambil menambah kecederaan itu akibat dipukul serta terkena gas pemedih mata. -Agensi


Malaysia tentang keganasan di Baitulmaqdis

PUTRAJAYA, 9 Rejab 1444H, Selasa – Malaysia bimbang terhadap peningkatan insiden keganasan di Baitulmaqdis Timur yang menyaksikan banyak nyawa terkorban dan ramai lagi cedera.

Kementerian Luar (Wisma Putra) dalam satu kenyataan menyatakan, Malaysia sentiasa menentang sebarang tindakan permusuhan yang menyasarkan orang awam dan mengutuk sekeras-kerasnya pembunuhan orang awam.

“Ketegangan yang sedang berlaku di Baitulmaqdis Timur secara langsung berpunca daripada pendudukan haram Israel yang berterusan dan dasar apartheid penjajah, pencemaran Al-Aqsa serta pencerobohan dan provokasi berterusan terhadap Palestin.

“Pendudukan mesti ditamatkan untuk mengelak kitaran keganasan,” menurut kenyataan itu.

Malaysia menggesa sekatan sepenuhnya dilaksanakan sambil menegaskan perlunya usaha untuk mengurangkan ketegangan dengan rejim Israel segera menghentikan provokasi dan tindakan unilateral demi kepentingan keamanan dan keselamatan.

“Malaysia berpegang teguh dengan pendiriannya bahawa rakyat Palestin berhak mempunyai negara merdeka mereka sendiri berdasarkan sempadan sebelum 1967 dengan Baitulmaqdis Timur sebagai ibu negara,” menurut kenyataan itu. – Bernama


234 rakyat kita terkandas di Arab Saudi tiba di tanah air

KUALA LUMPUR, 12 Zulkaedah 1441H, Sabtu – Seramai 234 rakyat Malaysia yang dilaporkan terkandas di Arab Saudi telah selamat tiba di Lapangan Terbang Antarabangsa Kuala Lumpur (KLIA) pada pukul 12.51 tengah hari tadi.

Timbalan Menteri Luar Datuk Kamarudin Jaffar berkata, kesemua mereka berangkat pulang ke tanah air dari Lapangan Terbang Antarabangsa King Khalid, Riyadh pada 2 Julai pukul 11.47 malam waktu tempatan di Riyadh menggunakan penerbangan repatriasi Saudia Airlines.

“Kepulangan kumpulan warganegara Malaysia berkenaan telah dimudah cara oleh Kedutaan Besar Malaysia di Riyadh, dengan kos pembiayaan ditanggung secara persendirian oleh para penumpang,” menurutnya dalam kenyataan di sini, malam tadi.

Kamarudin berkata, selaras dengan peraturan yang ditetapkan oleh kerajaan, mereka diwajibkan menjalani proses saringan kesihatan setibanya di KLIA serta perlu menjalani proses kuarantin 14 hari di kediaman masing-masing.

Pada masa sama, katanya Kedutaan Besar Malaysia di Riyadh dan Konsulat Jeneral Malaysia di Jeddah akan meneruskan pemantauan situasi semasa serta bekerjasama dengan pihak berkuasa Arab Saudi dalam memberi bantuan sewajarnya kepada rakyat Malaysia di Arab Saudi. – Bernama


Keputusan PRN Johor tak jejas hubungan Kabinet: PM

BERA, 10 Syaaban 1443H, Ahad – Keputusan Pilihan Raya Negeri (PRN) Johor yang menyaksikan Barisan Nasional (BN) menang besar semalam, diyakini tidak menjejaskan hubungan di peringkat kerajaan Persekutuan, yang meliputi menteri serta timbalan menteri daripada parti yang berbeza.

Perdana Menteri Datuk Seri Ismail Sabri Yaakob berkata, walaupun mesyuarat Kabinet pertama selepas PRN itu hanya akan berlangsung minggu depan, namun beliau optimis semua anggotanya adalah profesional, dan dapat membuat keputusan baik demi kestabilan politik dan kesejahteraan rakyat.

“Kami profesional dan fokus kepada dasar serta isu negara…kami (Kabinet) profesional kerana di situ dasar negara perlu dibincangkan dan perlu diputuskan secara bersama, tidak ada isu bertelagah kerana berlainan parti.

“Waktu PRN Melaka pun kami bertembung, dan tidak bawa pertembungan itu ke Kabinet.

“Di Johor, pertembungan juga sengit dan sebagainya, tapi juga ia tidak dibawa ke Kabinet. Saya berharap dan yakin,” katanya pada sidang media selepas merasmikan Program Bantuan Lesen Memandu Keluarga Malaysia (BLKM), hari ini.

Turut hadir ialah Ketua Pengarah Jabatan Pengangkutan Jalan (JPJ) Datuk Zailani Hashim dan Pengerusi Jawatankuasa Kerja Raya, Pengangkutan dan Kesihatan Pahang Datuk Seri Norolazali Sulaiman.

PRN Johor menyaksikan BN menang di 40 kerusi Dewan Undangan Negeri (DUN) manakala Perikatan Nasional (PN) yang juga merupakan sebahagian daripada anggota Kabinet hanya memperoleh tiga kerusi, manakala Pakatan Harapan (11 kerusi) dan masing-masing satu kerusi bagi PKR dan MUDA.  – Bernama


Dewan Ulama PAS kecam kerajaan tutup mata kesalahan Zahid

BANGI, 13 Muharram 1445H, Isnin – Dewan Ulama PAS Pusat (DUPP) kesal dengan tindakan Suruhanjaya Pencegahan Rasuah Malaysia (SPRM) yang menafikan pemberian geran bernilai RM350,000 oleh kerajaan kepada belia Terengganu berunsur rasuah.

Ketuanya, Datuk Ahmad Yahya menegaskan, tindakan itu boleh diklasifikasi mengikut kesalahan Seksyen 23 Akta Suruhanjaya Pencegahan Rasuah Malaysia (SPRM) kerana menggunakan jawatan atau kedudukan untuk melakukan rasuah.

“DUPP mengecam tindakan Timbalan Perdana Menteri, Datuk Seri Ahmad Zahid yang dilihat seolah-olah cuba merasuah rakyat dengan pelbagai peruntukan ‘one-off’ sebagaimana yang diumumkan di Terengganu baru-baru ini.

“Malangnya, pihak SPRM awal-awal lagi menafikan kesalahan tersebut,” katanya dalam kenyataan, hari ini.

Ironinya, Ahmad Yahya berkata, pihak kerajaan yang kononnya dilihat sangat sensitif dengan amalan rasuah dan salah laku tadbir urus tiba-tiba boleh menutup mata terhadap kesalahan serius yang dilakukan oleh orang nombor dua dalam kerajaan campuran mereka sendiri.

Sedangkan kesalahan itu disaksikan oleh jutaan rakyat dan ia bukannya berlaku secara sembunyi-sembunyi.

“Jelaslah kerajaan yang diulang-ulang dengan slogan madani ini telah jauh daripada realiti. Mereka kononnya tegar melawan rasuah dan salah laku sedangkan kuman di seberang lautan tampak, gajah di pelupuk mata tiada tampak,” katanya.

Beliau berkata, pihaknya tidak menolak kemungkinan negeri turut akan menjadi destinasi seterusnya untuk pihak lawan menggunakan jawatan mereka sebagai alat untuk menabur pelbagai janji manis kepada rakyat.

Bagaimanapun tegasnya, rakyat tidak mudah termakan dengan janji kosong pihak lawan.

“DUPP sangat berkeyakinan bahawa prestasi cemerlang tiga tahun kerajaan negeri pimpinan PAS atau Perikatan Nasional (PN) adalah ‘manifesto’ utama kepada sokongan rakyat kepada kami.

“Sebagaimana yang selalu kami ulang, rakyat khususnya anak muda telah membuat keputusan yang jelas, terang lagi bersuluh untuk memilih kepimpinan PN sebelum melakarnya di atas kertas undi,” katanya.


Klinik KKM di Lembah Klang beroperasi lepas waktu pejabat

PUTRAJAYA, 26 Zulhijjah 1443H, Selasa – Waktu pengoperasian beberapa klinik kesihatan (KK) di sekitar Lembah Klang dilanjutkan bagi menangani isu kesesakan di hospital.

Pengoperasian luar waktu pejabat itu adalah sehingga jam 9 atau 10 malam, bergantung pada keperluan setempat.

Timbalan Menteri Kesihatan, Datuk Dr Noor Azmi Ghazali berkata, inisiatif itu bertujuan untuk mengurangkan kehadiran pesakit di Jabatan Kecemasan terutama membabitkan mereka yang tidak berdepan situasi memerlukan rawatan segera.

“Kita ketika ini sedang menjalankan ‘extended hour’ (pengoperasian di luar waktu pejabat) di beberapa klinik di Kuala Lumpur dan Selangor, maknanya ia buka sampai malam.

“Sesetengahnya boleh duduk di Zon Hijau, yang boleh dirawat di KK saja, tidak perlu ke hospital,” katanya mengulas mengenai isu kesesakan pesakit di hospital kerajaan sejak akhir-akhir ini.

Dr Noor Azmi berkata, pengoperasian luar waktu pejabat pernah dilaksanakan sebelum ini, namun dihentikan ekoran penularan wabak COVID-19.

Selain itu, beliau berkata, KKM turut mempunyai sistem pengklusteran hospital, yang membolehkan pesakit dirawat hospital daerah yang berada dalam kluster masing-masing.


Pemimpin jangan susahkan rakyat

1. Ada di kalangan kita yang merungut tentang perebutan kuasa membabitkan pemimpin sehingga menyebabkan kesusahan dialami oleh rakyat. Akibat kerakusan kuasa, rakyat ditimpa musibah

2. Dalam sebuah hadis yang diriwayatkan oleh al-Imam Muslim, Rasulullah pernah mendoakan buat setiap pemimpin yang memudahkan urusan umat ini agar diberikan kemudahan oleh Allah. Manakala pemimpin yang menyusahkan urusan umat ini, maka Rasulullah mendoakan kesusahan buat mereka.

3. Bayangkan sekiranya Rasulullah sendiri mendoakan kesusahan buat umatnya? Doa ini tidak lain adalah bagi menunjukkan satu ancaman yang sangat keras ke atas pemimpin umat ini yang menyusahkan rakyat mereka. Dengan sebab itu al-Imam al-Nawawi menjelaskan:

هَذَا مِنْ أَبْلَغِ الزَّوَاجِرِ عَنِ الْمَشَقَّةِ عَلَى النَّاس

“Doa ini adalah sekeras-keras ancaman yang diberikan oleh Rasulullah buat pemimpin yang menyusahkan manusia.” (Sharh al-Nawawi ‘Ala Muslim)

4. Al-Imam al-San’ani pula menegaskan bahawa memudahkan urusan rakyat itu adalah satu perintah yang wajib yang mesti dilaksanakan oleh setiap pemimpin. Kata al-San’ani:

وَالْحَدِيثُ دَلِيلٌ عَلَى أَنَّهُ يَجِبُ عَلَى الْوَالِي تَيْسِيرُ الْأُمُورِ عَلَى مَنْ وَلِيَهُمْ وَالرِّفْقُ بِهِمْ وَمُعَامَلَتُهُمْ بِالْعَفْوِ وَالصَّفْحِ

“Dan hadis ini menunjukkan dalil tentang kewajipan buat para pemimpin agar memudahkan urusan rakyat mereka dan berlaku lembut dengan mereka serta berurusan dengan mereka dengan kemaafan dan berlapang dada.

5. Perbahasan lanjut berhubung hadis-hadis politik turut pernah dimuatkan dalam buku “40 Hadis Tentang Politik dan Kepimpinan.” Bagi yang berminat, boleh dapatkannya melalui link di bawah:

https://bit.ly/2XRZuIi  atau boleh juga menghubungi nombor dibawah untuk pembelian:

Dr Ahmad Sanusi Azmi


Kadar RMT perlu dinaikkan segera ikut situasi semasa

BANGI, 29 Zulhijjah 1443H, Jumaat – Kenaikan kadar pemberian Rancangan Makanan Tambahan (RMT) perlu disegerakan dan dilihat secara meluas supaya tidak menjejaskan kesihatan murid terutama di luar bandar.

Presiden Ikatan Guru-Guru Muslim Malaysia (iGuru), Mohd. Azizee Hasan berkata, pemberian RMT wajar dinaikkan antara RM5 hingga RM7 selaras dengan situasi semasa harga barangan yang terus melambung.

“Perkara ini perlu disegerakan kerana bimbang sekiranya dilengahkan akan memberi kesan bukan sekadar kepada murid sahaja tetapi juga pengusaha kantin.

“Situasi tersebut mampu memberi peluang kepada murid untuk tidak mendapat nutrisi terbaik kerana kekangan harga barangan yang menghalang pihak kantin menyediakan makanan yang berkhasiat,” katanya dalam kenyataan, hari ini.

Beliau berkata demikian sebagai mengulas cadangan Persatuan Pengusaha Kantin Malaysia supaya Kementerian Pendidikan (KPM) menaikkan kadar RMT yang dianggap tidak lagi relevan berikutan kenaikan kos bahan mentah.

Setiausahanya, Siti Normah Md Desa berkata, pihaknya sudah dua kali menyerahkan memorandum kepada KPM pada 2020 dan Oktober 2021 termasuk menghantar emel supaya kadar RMT itu dikaji semula.

Mengulas lanjut Mohd. Azizee berkata, perkara ini perlu diperhalusi dengan mengambil kira pelbagai faktor termasuk situasi menang-menang untuk kedua-dua pihak.

Beliau juga berharap kadar baharu itu dapat diumumkan pada Belanjawan 2023 nanti.

Tegas beliau, sekiranya harga yang diperuntukkan masih di takuk lama, ia pasti terus memberi kesan kepada pengusaha kantin.

Malah, banyak pihak akan menyalahkan pengusaha kantin, sediakan makanan seperti tidak ikhlas.

“Ramai pengusaha sudah berusaha untuk menyediakan menu lengkap, namun kadar sekarang tidak lagi relevan, jadi apa salahnya jika dinaikkan kerana ia adalah kebaikan untuk generasi masa hadapan,” katanya.

RMT merupakan pemberian makanan tambahan kepada murid-murid sekolah rendah, terutama dari luar bandar dan golongan berpendapatan rendah bagi memperbaiki keadaan kesihatan, fizikal dan amalan pemakanan.

Bagaimanapun, kali terakhir kadar RMT disemak semula sekitar 2014-2015.

Buat masa ini, kadar ditetapkan untuk semenanjung adalah RM2.50 untuk seorang murid manakakala bagi Sarawak, Sabah dan Labuan sebanyak RM3 setiap murid terlibat.


Penyelesaian dua negara satu kegagalan yang jelas: PPMM

BANGI, 4 Syawal 1442H, Ahad – Hala tuju negara Palestin perlu kepada suatu kemerdekaan penuh tanpa berkompromi kepada rejim Zionis Israel.

Maka dengan itu, penyelesaian dua negara (two state solution) sama sekali gagal dan tidak perlu dipertegaskan lagi, demikian kata Timbalan Presiden Persatuan Peguam-Peguam Muslim Malaysia (PPMM), Muhamad Hisham Marzuki.

“Penyelesaian dua negara (two state solution) berdasarkan garis sempadan pra 1967 dengan Baitulmaqdis Timur sebagai ibu kota Palestin telah gagal menyelesaikan kemelut ketika ini kerana Zionis Israel tidak pernah mengiktirafnya.

“Selain itu, Resolusi 242 Pertubuhan Bangsa-Bangsa Bersatu (PBB) pada 1967 serta beberapa siri-siri perjanjian antarabangsa juga telah dicabuli oleh Israel yang dilakukan melalui pelbagai usaha diplomatik di peringkat antarabangsa.

“Usaha penyelesaian dua negara ini juga jelas tidak diterima baik oleh rakyat Palestin yang mahukan segala pencerobohan haram oleh pendatang-pendatang haram dihentikan serta-merta,” katanya dalam satu kenyataan, hari ini.

Sehubungan itu, PPMM menyeru segala usaha penyelesaian yang dilakukan perlulah memberi hak penuh dan bermanfaat kepada rakyat Palestin di dalam membebaskan negara itu daripada terus dijajah oleh rejim Zionis.

Hisham berkata, pihaknya juga berpendapat bahawa status Baitulmaqdis sebagai tanah wakaf umat Islam tidak wajar dikompromi dengan penaklukan haram oleh rejim Zionis dan dengan tindakan terbaru yang menukar status kepada ibu negara haram Israel.

Dalam pada itu, beliau berkata, PPMM menyokong penuh usaha-usaha dimainkan oleh kerajaan Malaysia di dalam memastikan hak dan perjuangan rakyat Palestin, tanpa merujuk kepada penyelesaian dua negara lagi.

Malaysia juga diharapkan dapat menghantar tentera pengaman dan bantuan untuk Palestin, tegasnya.

“Kami saf pimpinan dan ahli-ahli PPMM berdoa agar kekejaman di Palestin ini dapat diakhiri segera dan Islam kembali memerintah Palestin dengan adil dan ihsan.

“Apabila Islam memerintah, hak beragama orang Islam, Yahudi dan Kristian di Baitulmaqdis akan sentiasa dipelihara,” katanya.


Dadah: Makin kuat kempen, makin menjadi-jadi…di mana salahnya?

SAMA juga makin kuat kempen rasuah, rasuah semakin membarah. Selagi anak ikan yang menjadi mangsa, selagi itulah masalah tidak dapat diselesaikan. Sedangkan jerung terus bermaharajalela.

Saya begitu teruja apabila isu dadah yang menjadi musuh nombor satu negara dibangkitkan di Parlimen. Perkara sebeginilah yang kita mahu dengar setiap kali, isu berkaitan agama, bangsa dan negara, bukannya perebutan kuasa.

Kumpulan Rentas Parti Parlimen Malaysia (KRPPM) mengenai pembaharuan penjara dan pusat tahanan mahukan butiran lebih lanjut dan peruntukan sebenar dalam Akta Penyalahgunaan Dadah dan Bahan 2020 yang baharu, menggantikan Akta Penagih Dadah (Rawatan dan Pemulihan) 1983.

Perkara ini dibangkitkan susulan penangkapan pasangan kekasih kerana memiliki biskut ganja dan laporan bahawa mereka akan disiasat bawah Seksyen 39B Akta Dadah Berbahaya 1952 yang jika sabit kesalahan boleh dihukum gantung sampai mati.

Kasihan anak ikan akan digantung sampai mati jika disabitkan. Sedangkan raja dadah masih bebas dan bermaharajalela, walaupun sudah kerap kali membaca berita mengenai kegiatan. Semua orang tahu, siapa raja pengedar dadah, siapa yang menjadi penagih dan siapa yang menjadi penyalah guna dadah. Raja dadah begitu bermaharajalela terutama di Pulau Pinang. Laluan masuk seperti di pelabuhan dan sempadan mesti dikawal ketat. Sebab itu, amat penting sekali, meletakkan mereka yang mempunyai integriti bertugas di sini.

Biar saya berterus terang berasaskan kajian yang telah dilakukan, penagih rata-ratanya orang Melayu (termasuk bumiputera). Manakala penyalahguna adalah orang Cina. Penagih bermaksud, mereka mengambil dadah sehingga membahayakan diri dan oranglain. Manakala, penyalaguna adalah dalam kalangan mengambil apabila perlu. Misalnya, ketika berada di kelab malam.

Justeru, permasalahan dadah mesti segera ditangani secara serius jika mahukan anak bangsa selamat pada masa akan datang. Pengedarnya mesti ditangkap, didakwa dan seterusnya menerima hukuman mati.

Sistem keadilan jenayah dan untuk menghapuskan hukuman mati mandatori yang jelas telah memangsakan pesalah kecil berpendapatan rendah atau keldai dadah, dan bukannya ‘raja pengedar dadah’ hendaklah dikaji semula. Begitu juga isu dasar dekriminalisasi terhadap orang-orang yang memiliki (sejumlah kecil dadah) dan bukan mereka yang memperdagangkan untuk membuat keuntungan.

Dalam membantu menyelesaikan masalah ini, saya ingin mencadangkan beberapa perkara.

Pertama, pengedar dadah atau raja dadah mesti dihukum mati bukannya anak ikan.

Kedua, jangan mangsakan penagih dadah dengan menjatuhkan hukuman mati terhadap mereka. Begitu juga menganggap mereka sebagai penjenayah, mereka adalah pesakit yang perlu dirawat.

Ketiga, pihak berkuasa yang ada hubung kait dengan dadah, seperti Agensi Anti Dadah Kebangsaan (AADK), polis, kastam dan lain-lain hendaklah diperkasakan. Bekerja dengan penuh integriti tanpa ada apa jua salah guna kuasa dan rasuah.

Banyak kali juga membaca, raja dadah dilepaskan polis disebabkan habuan besar yang diberikan. Ada juga polis yang tidak melaporkan kerana tidak mahu kawasannya dikenali sebagai kawasan hitam, yang boleh menghalang kenaikan pangkat dan macam-macam. Ini tidak termasuk, ‘habuan’ yang disediakan di kelab malam dan banyak lagi. Kadangkala tengok sarjan polis dan sarjan tentera, kehidupan mereka berbeza sekali. Sarjan polis naik Honda, sarjan tentera naik Axia.

Keempat, AADK, bukan tempat buangan. Pegawai yang berpengalaman dan benar-benar mahir dalam selok- belok berkaitan dadah hendaklah ditempatkan di sana. Meletakkan pegawai-pegawai PTD bagi penempatan sementara sebelum dinaikkan pangkat hendaklah dielakkan sama sekali. Terutama dalam kalangan mereka bermasalah.

Dalam kata lain, jadikan AADK, agensi nombor satu negara. Jika kita benar menganggap dadah itu musuh nombor satu negara, maka perangi ia habis-habisan, letakkan orang di tempat yang betul.

Sudah sampai masanya, mereka yang berpengalaman membuat kajian tentang dadah, termasuk pengarah-pengarah dadah negeri yang bergelumang dengan masalah dadah daripada mula bekerja hingga ke hari ini diberikan peluang untuk menjadi Ketua Pengarah AADK.

Saya amat bersimpati dengan mereka, setiap kali ada kekosongan, maka setiap kali orang luar dibawa masuk. Penempatan PTD yang tidak ada kepakaran dalam isu ini hendaklah dilihat secara serius.

AADk memerlukan mereka yang benar-benar pakar dan tegas untuk membantu menguruskan masalah dadah. Bukannya yang baharu mahu belajar dan terpaksa belajar selok-belok mengenai cara menangani dadah. Bukan tidak boleh, tetapi menunjukkan kita tidak serius akan bahaya musuh nombor satu.

Kelima, seperti yang dicadangkan, penyelidikan berterusan mesti dilakukan dan perlu membuahkan hasil. Kita tidak mahu kajian-kajian yang dibuat hanya menjadi bahan jurnal, tidak ada tindakan seterusnya.

Sekiranya kajian berjaya, seperti yang dicadangkan, produk pembuatan di sini atau di luar negara boleh melalui proses Bahagian Regulatori Farmasi Negara (NPRA – KKM) sama seperti ubat farmasi lain.

Misalnya, keputusan Suruhanjaya Dadah Narkotik (CND) Pertubuhan Bangsa-bangsa Bersatu (PBB) tahun lalu yang telah “mengklasifikasikan semula kanabis sebagai ‘dadah yang kurang berbahaya’ dan mengeluarkannya daripada senarai bahan opiate yang boleh membunuh dan ketagih.

Pastikan juga potensi dan kelemahan ganja dalam perubatan tetap menjadi bidang penyelidikan yang aktif. Ada negara telah menghalalkan ganja (termasuk ketum) untuk pelbagai tujuan termasuk perubatan.

Keenam, semua kementerian yang tidak berkaitan dadah mesti memberi kerjasama kepada AADK. Jangan biarkan AADK keseorangan dalam menangani masalah ini. Kementerian Perumahan dan Kerajaan Tempatan, misalnya perlu menyediakan perumahan kos rendah untuk membentuk manusia, bukan seperti sarang burung, supaya anak-anak senang berada di rumah. Tidak ada guna kempen Rumahku Syurgaku jika keadaan rumah begitu sempit untuk dihuni.

Mencegah lebih baik daripada mengubati. Setiap kementerian mesti diberikan peruntukan untuk program pencegahan ini. Biro pelencongan hendak ditubuhkan setiap kementerian.

Ketujuh, Persatuan Mencegah Dadah Malaysia (PEMADAM) sepatutnya menjadi pembantu kepada AADK bukan pesaing. Jika ada orang-orang politik yang memimpin PEMADAM hendaklah berperanan secara profesional bukan seperti berfungsi sebagai parti politik.

Jika dahulu PEMADAM begitu aktif mencari dana, hari ini PEMADAM seolah-olah bergantung sepenuh kepada kerajaan. Perbelanjaan mengadakan mesyuarat agung begitu tinggi. Program pencegahan tidak menampakkan perubahan.

Kelapan, kerajaan mesti memberikan peruntukan yang banyak kepada setiap kawasan Parlimen bagi tujuan pencegahan dan program pelencongan sosial.

Kesembilan, program latihan dan tarbiyyah hendaklah diberikan kepada penguat kuasa, supaya ada jiwa takut kepada tuhan dalam menjalankan tugas.

Akhirnya, jangan biarkan slogan perangi dadah habis-habisan, dadah musuh nombor satu negara dan lain-lain lagi hanya sebagai retorik. Semakin dikempenkan, semakin dadah berleluasa.

Rupa-rupanya, ia tidak sampai kepada pemimpin dan masyarakat. Masih ramai pemimpin yang berada di luar sana, tidak tahu berkaitan dadah dan bahayanya. Jadi, bagaimana mereka mahu bersama memerangi dadah?

Begitu juga dengan kesungguhan pegawai AADK sendiri ada yang hanya bekerja untuk gaji bukan kerana menyelamatkan anak bangsa. Tidak menjiwai tugas. Justeru, pengambilan warga AADK perlu diambil mengikut bidang berkaitan dadah, terutama ilmu kemanusiaan, psikologi dan kaunseling.

Prof Dr Mohd Ridhuan Tee Abdullah


COVID-19: Tahanan lokap IPD Lahad Datu kluster baharu, 7 positif

PUTRAJAYA, 13 Muharram 1442H, Selasa – Kementerian Kesihatan (KKM) mengesan satu kluster baharu wabak COVID-19 di negara ini iaitu Kluster Benteng LD, di Lahad Datu, Sabah.

Ketua Pengarah Kesihatan Tan Sri Dr Noor Hisham Abdullah berkata kluster berkenaan dikenal pasti hasil saringan terhadap tahanan baharu di lokap Ibu Pejabat Polis Daerah (IPD) Lahad Datu.

“Setakat ini, seramai 50 orang tahanan telah disaring pada 28 Ogos dengan tujuh kes dikesan positif COVID-19 dan 43 individu adalah negatif,” katanya pada sidang media perkembangan harian COVID-19 hari ini.

Dr Noor Hisham berkata daripada jumlah positif itu enam adalah pendatang tanpa izin dan satu warganegara. Mereka tidak bergejala dan telah dimasukkan ke Hospital Lahad Datu.

“Langkah pencegahan dan kawalan jangkitan seperti proses pembersihan dan nyah kuman telah dijalankan di lokasi-lokasi yang dikenal pasti. Aktiviti pengesanan kes secara aktif dan saringan kontak rapat masih diteruskan,” katanya.

Bagaimanapun, punca jangkitan masih dalam siasatan.

Dalam pada itu, beliau berkata KKM mendapati nilai Rt atau R naught (R0) iaitu kebolehjangkitan sesuatu virus pada permulaan sesuatu wabak dalam masyarakat meningkat sedikit.

“Pada 26 Ogos, Rt yang dilaporkan adalah 0.74, namun kini ia telah meningkat sehingga 1.0,” katanya.

Dr Noor Hisham berkata KKM menyambut baik keputusan untuk menyekat kemasukan pemegang Pas Jangka Masa Panjang bagi warganegara India, Indonesia dan Filipina berkuat kuasa 7 September ini seperti yang diumumkan Menteri Kanan (Kluster Keselamatan) Datuk Seri Ismail Sabri Yaakob.

“Masyarakat diminta untuk terus patuh kepada Prosedur Operasi Standard (SOP) yang ditetapkan oleh kerajaan. Orang ramai perlu memainkan peranan masing-masing dalam memerangi COVID-19 dengan penuh rasa tanggungjawab terhadap komuniti, masyarakat dan negara,” katanya. – Bernama


Tebing Barat terus berdarah

RAMALLAH, 6 Rabiulakhir 1445H, Sabtu – Seramai 83 rakyat Palestin terbunuh akibat tembakan tentera Israel di Tebing Barat yang diduduki sejak 7 Oktober lalu.

Kementerian Kesihatan mengesahkan, mangsa terbaharu merupakan dua remaja lelaki Palestin – Suhaib Iyad Muhammad Al-Sous, 15, di bandar Beitunia dan Uday Fawaz Mansour berusia 17 tahun di bandar Huwara.

Persatuan Bulan Sabit Merah Palestin dalam satu kenyataan berkata, anggotanya pada Jumaat berurusan dengan puluhan korban dalam konfrontasi dengan tentera Israel di pelbagai bandar Tebing Barat, termasuk 24 kecederaan akibat peluru hidup.

Tebing Barat menyaksikan ketegangan yang semakin meningkat dan konfrontasi lapangan antara rakyat Palestin dan tentera Israel seiring dengan kemerosotan keadaan di Semenanjung Gaza.

Konflik di Gaza, di bawah pengeboman dan sekatan Israel sejak 7 Oktober, bermula apabila Hamas memulakan Operasi Taufan Al-Aqsa, serangan mengejut pelbagai serampang yang termasuk pelancaran roket bertubi-tubi dan penyusupan ke Israel melalui darat, laut dan udara.

Katanya, tindakan itu sebagai membalas dendam terhadap penyerbuan Masjid Al-Aqsa dan keganasan yang semakin meningkat oleh peneroka haram Israel.

Tentera Israel kemudian melancarkan operasi terhadap sasaran Hamas di Semenanjung Gaza.

Gaza sedang mengalami krisis kemanusiaan yang teruk, tanpa bekalan elektrik sementara kehabisan bekalan air, makanan, bahan api dan perubatan.

Sekurang-kurangnya 4,137 rakyat Palestin terbunuh dalam serangan Israel ke atas Gaza, manakala angka kematian di pihak rejim Zionis Israel berjumlah lebih 1,400 orang.- Agensi


Kerajaan salur bantuan RM10 juta bantu warga Palestin

KUALA LUMPUR, 27 Rabiulawal 1445H, Jumaat – Kerajaan akan memberi bantuan kepada warga Palestin termasuk menyediakan dana sebanyak RM10 juta untuk tujuan tersebut, kata Perdana Menteri Datuk Seri Anwar Ibrahim.

“Saya dengan ini memutuskan semalam Menteri Luar menyebut dana awal RM1 juta saya tambah permulaan dana dari kerajaan RM10 juta.

“…dan saya akan pastikan semua GLIC (Syarikat Pelaburan Kerajaan), GLC (Syarikat Berkaitan Kerajaan) dan syarikat-syarikat swasta cuba mengumpulkan bersama rakyat dengan dana awal sekurang-kurangnya RM100 juta,” katanya.

Beliau berkata demikian ketika membentangkan Belanjawan 2024 Malaysia MADANI bertemakan ‘Reformasi Ekonomi, Memperkasa Rakyat’ di Dewan Rakyat hari ini.

Anwar berkata ini kerana perkembangan mutakhir di Semenanjung Gaza bertambah gawat tatkala Israel kini telah mengepung warga Gaza dan Israel secara ganas dan biadab ingin menghalau mereka ke selatan semenanjung tersebut.


Hadi Awang dimasukkan ke IJN

KUALA TERENGGANU, 25 Syawal 1442H, Ahad – Presiden PAS, Datuk Seri Abdul Hadi Awang dimasukkan ke Institut Jantung Negara (IJN) sejak beberapa hari lepas selepas mengadu kurang sihat.

Anggota Dewan Undangan Negeri (ADUN) Batu Buruk, Muhammad Khalil yang juga anak Abdul Hadi berkata, pemimpin tersebut berada dalam keadaan stabil, namun masih memerlukan rawatan susulan dan pemantauan doktor.

“Saya turut menerima pertanyaan tentang mesej-mesej yang tersebar, kebanyakannya adalah tidak benar dan ditokok tambah. Insya-Allah saya akan maklumkan keadaan Ayahanda Tuan Guru dari masa ke masa,” katanya dalam satu hantaran di laman sosial Facebooknya hari ini.

Beliau turut meminta orang ramai supaya berdoa dan solat hajat khusus supaya Abdul Hadi cepat sembuh. – Bernama


Kes harian dijangka meningkat sebelum vaksinasi capai 80 peratus

PUTRAJAYA, 27 Zulhijjah 1442H, Jumaat – Kes harian COVID-19 dijangka terus meningkat sebelum kadar vaksinasi negara mencapai 80 peratus pada hujung Oktober ini, kata Timbalan Ketua Pengarah Kesihatan (Penyelidikan dan Sokongan Teknikal), Datuk Dr Hishamshah Mohd Ibrahim.

Beliau berkata, pada masa ini peningkatan kes baharu adalah disebabkan negara berdepan dengan varian-varian baharu seperti Delta.

“Mengambil contoh kadar vaksinasi di Wilayah Persekutuan Labuan dan Sarawak yang tinggi menunjukkan kes baharu menurun, tetapi yang lebih kita tekankan di sini (Labuan dan Sarawak) adalah kadar kemasukan ke dalam wad Unit Rawatan Rapi (ICU) dan kadar kematian menunjukkan penurunan yang ketara.

“Kita jangka kalau kita dapat buat perkara serupa di Semenanjung, lebih-lebih lagi di tempat hotspot yang sedang mengalami wabak yang meningkat terutamanya di Lembah Klang, dengan peningkatan kadar vaksinasi kita akan dapat lihat penurunan (kes).

“Penurunan kes mungkin mengambil masa sedikit tetapi yang lebih penting kita nak lihat penurunan dari segi kemasukan pesakit-pesakit yang serius ke wad, maknanya mereka yang memerlukan ICU dan mereka yang meninggal dunia, itu kita harap dapat turunkan,” katanya dalam sidang media khas di sini hari ini.

Turut hadir Ketua Setiausaha Kementerian Kesihatan (KKM) Datuk Mohd Shafiq Abdullah, Timbalan Ketua Pengarah Kesihatan (Kesihatan Awam) merangkap Komander Pasukan Bertindak Khas Greater Klang Valley Datuk Dr Chong Chee Kheong dan Pengarah Jabatan Kesihatan Negeri Selangor Datuk Dr Sha’ari Ngadiman.

Beliau berkata, hingga 22 Julai lepas, KKM telah mengesan sejumlah 409 kes varian yang membimbangkan (VOC) berkaitan virus COVID-19 di Malaysia iaitu 189 kes bagi varian Delta, 206 kes bagi varian Beta dan 14 kes bagi varian Alpha.

“Pada bulan ini kita menjangkakan jumlah penjujukan genom akan meningkat sebab kita telah menubuhkan konsortium tujuh makmal di Kementerian Sains, Teknologi dan Inovasi dan di universiti.

“Ia akan meningkatkan lagi 1,000 penjujukan genom sebulan dan dengan itu kita akan dapat lebih terperinci lagi maklumat tentang penyebaran varian-varian di dalam negara kita,” katanya. – Bernama


PN Johor adakan mesyuarat bincang kerusi PRU15

JOHOR BAHRU, 23 Ramadan 1442H, Rabu – Perikatan Nasional Johor (PN) akan mengadakan satu mesyuarat dalam masa terdekat ini, untuk membincangkan soal pembahagian kerusi antara parti-parti yang terlibat sebagai persiapan menghadapi Pilihan Raya Umum ke-15.

Setiausaha PN Johor Datuk Dr Sahruddin Jamal berkata, pembincangan itu akan melibatkan tiga parti iaitu Bersatu, PAS dan Gerakan.

“Bila tu (perbincangan), kita tunggu ‘greenlight’ dari pucuk pimpinan parti iaitu Tan Sri Muhyiddin Yassin,” kata beliau kepada pemberita selepas Majlis Berbuka Puasa Badan Pimpinan Negeri (BPN) Bersatu Johor bersama media, di sini, malam tadi.

Beliau yang juga Setiausaha BPN Bersatu Johor itu berkata setakat ini, PAS dan Gerakan belum lagi menyatakan hasrat untuk bertanding di mana.

“Bagaimanapun, (dalam perbincangan ini) kita akan cuba mencari jalan penyelesaian terbaik, supaya pihak Bersatu, PAS dan Gerakan berpuas hati dalam soal pembahagian kerusi nanti,” kata Ahli Dewan Undangan Negeri Bukit Kepong itu.

Ketika ditanya sama ada UMNO ada terlibat atau mahu berbincang mengenai pembahagian kerusi, beliau menyatakan setakat ini tiada perbincangan mengenai soal itu.

Pada PRU lepas, Pakatan Harapan (PH) memenangi 36 kerusi Dewan Undangan Negeri (DUN) dengan DAP (14), Amanah (sembilan), Bersatu (lapan) dan PKR 5 manakala Barisan Nasional memenangi 19 kerusi dengan UMNO 17 kerusi dan MIC dua kerusi manakala PAS satu kerusi.

Bagaimanapun, di bawah Perikatan Nasional (PN), BN mempunyai 16 kerusi, Bersatu 12 kerusi manakala PAS satu kerusi. – Bernama


Zionis mengaku kalah isyarat langkah bebaskan Palestin semakin hampir!

Oleh Athirah Huda Zalhe

BANGI, 9 Syawal 1442H, Jumaat – Tindakan pengganas Israel yang akur untuk mengenakan gencatan senjata tanpa syarat awal hari ini, memberikan isyarat jelas bahawa langkah membebaskan Palestin semakin hampir.

Bahkan, kemenangan dalam Perang Saif Al Quds kali ini berbeza dengan terdahulu, kerana ia memberi erti bahawa rejim Israel sudah tidak mampu lagi berdepan dengan Pergerakan Perjuangan Islam Palestin (Hamas).

Pertempuran selama 11 hari itu juga memberi isyarat bahawa senjata Hamas bukan hanya terhad dalam mempertahankan Semenanjung Gaza semata-mata, tetapi di setiap sudut bumi Palestin.

Demikian tegas Amir Ikatan Muslimin Malaysia (ISMA), Ustaz Abdullah Zaik Abd Rahman terhadap kejayaan Hamas dan sayap kanannya, Briged al-Qassam yang secara rasmi diisytiharkan awal hari ini.

“Muqawamah (Hamas) akan menjadi penentu kepada tingkah laku Zionis Israel selepas ini di mana sahaja bumi Palestin.

“Ini menjadikan langkah membebaskan Palestin semakin hampir,” katanya kepada Ismaweb.net, hari ini.

Sekitar jam 2 pagi (waktu tempatan), Semenanjung Gaza secara rasminya meraikan kemenangan selepas rejim Israel terpaksa berundur menerusi gencatan senjata mulai hari ini.

Dalam satu kenyataan dari Pejabat Perdana Menteri Israel, Benjamin Netanyahu memaklumkan bahawa Kabinet keselamatan sebulat suara menerima cadangan Mesir untuk melaksanakan gencatan senjata tanpa syarat.

Keputusan itu disahkan juga oleh Hamas dalam satu kenyataan, yang berkuat kuasa pada jam 2 pagi tadi.

Mengulas lanjut, Ustaz Abdullah Zaik yakin kesan peperangan yang berlaku sejak minggu lalu, mendorong pengganas Israel mempertimbangkan pelbagai sudut untuk menyerang semula Gaza.

“Israel akan berkira seribu kali kalau mahu menyerang semula Semenanjung Gaza,” katanya.

Pertempuran di wilayah itu telah mengorbankan 232 rakyat Palestin termasuk 65 kanak-kanak, selain memusnahkan sebahagian besar bandar.


Perdana Menteri Sri Lanka letak jawatan

COLOMBO, 8 Syawal 1443H, Isnin – Selepas bantahan rakyat besar-besaran, Perdana Menteri Sri Lanka, Mahindra Rajapaksa akhirnya akur dan meletakkan jawatan.

Peletakan jawatan dibuat beberapa jam selepas puluhan rakyat dikejarkan ke hospital apabila penyokong Pro-Rajapaksa yang bersenjatakan kayu menyerang penunjuk perasaan.

Jurucakap Rajapaksa, Rohan Wewiwita berkata, Perdana Menteri yang berusia 76 tahun itu menghantar surat peletakan jawatan kepada Presiden Gotabaya Rajapaksa.

Peletakan jawatan dilihat membuka jalan bagi membentuk kerajaan perpaduan baharu.

“Saya meletakkan jawatan berkuat kuasa serta-merta supaya boleh melantik kerajaan pelbagai parti untuk membimbing negara keluar daripada krisis ekonomi semasa,” kata perdana menteri dalam surat tersebut.

Terdahulu, pertempuran terbesar sejak permulaan krisis meletus di Colombo apabila penyokong Rajapaksa mengamuk, memaksa polis melepaskan tembakan gas pemedih mata dan meriam air.

Beberapa hari lalu, kerajaan terpaksa mengisytiharkan darurat dan melaksanakan perintah berkurung serta-merta di Colombo, yang kemudian diperluaskan seluruh negara kepulauan Asia Selatan yang mempunyai 22 juta penduduk itu.

Sementara itu jurucakap Hospital Nasional Colombo memaklumkan sehingga kini lebih 70 orang cedera dan dikejarkan ke hospital. – Agensi


Harga siling penutup muka tumpuan Dewan Rakyat hari ini

KUALA LUMPUR, 6 Muharram 1442H, Selasa – Persoalan sama ada kerajaan akan menurunkan lagi harga siling pelitup muka tiga lapis yang berkuat kuasa pada harga RM1 ketika ini, bakal dibangkitkan dalam persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, isu itu terkandung dalam sesi Pertanyaan-pertanyaan Menteri yang diajukan Cha Kee Chin (PH-Rasah) kepada Menteri Perdagangan Dalam Negeri dan Hal Ehwal Pengguna.

Cha ingin tahu sama ada harga siling itu akan diturunkan secara berperingkat pada masa depan memandangkan bekalan pelitup muka mencukupi dan harga pasaran semasa lebih murah daripada harga siling.

Dalam sesi sama, Datuk Ahmad Jazlan Yaakub (BN-Machang) akan bertanya kepada Menteri Kesihatan mengenai sama ada kementerian itu bercadang untuk memberi pegawai perubatan kontrak kemudahan yang setara dengan pegawai perubatan tetap memandangkan mereka memberi perkhidmatan sama kepada masyarakat.

Pada sesi Pertanyaan-pertanyaan Bagi Jawab Lisan pula, tumpuan beralih kepada soalan Ahmad Johnie Zawawi (GPS-Igan) yang meminta Menteri Kerja Raya menyatakan jumlah penjimatan oleh kerajaan dengan penamatan Perjanjian Rakan Pelaksana Projek (PDP) Pan Borneo Sarawak serta jangkaan projek berkenaan siap sepenuhnya.

Usai sesi itu, Menteri Pembangunan Usahawan Dan Koperasi dijangka membacakan Rang Undang-undang Koperasi (Pindaan) 2020 buat kali pertama.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Negara hilang seorang cendekiawan Islam

BANGI, 29 Zulkaedah 1444H, Ahad – Negara telah kehilangan seorang pemimpin dan ilmuwan Islam dengan pemergian Prof Emeritus Datuk Dr Mahmood Zuhdi Ab Majid, malam tadi.

Haji Aminuddin Yahaya berkata, beliau mengenali rapat Almarhum dan sering menjadikan cendekiawan Islam tersebut sebagai rujukannya dalam pelbagai perkara.

“Beliau seorang yang berilmu dan mempunyai pandangan luas yang tidak dapat disangkal lagi.

“Negara kehilangan seorang cendekiawan Islam yang telah banyak berjasa kepada negara dalam pelbagai bidang khususnya kesarjanaan. Penulisan-penulisan kritis beliau sangat mengesani pemikiran rakyat.

“Moga Allah merahmati roh beliau dan digolongkan dalam kalangan orang-orang yang soleh,” katanya di Facebook.

Almarhum Mahmood Zuhdi meninggal dunia pada jam 10.20 malam semalam dan berita pemergian Pengerusi Majlis Dakwah Negara (MDN) itu dimaklumkan oleh pentadbir laman sosial Facebook rasminya.

Berita pemergian tokoh itu dikongsi pengguna media sosial, termasuk mereka yang pernah menjadi pelajarnya atau bertugas di bawah seliaan Allahyarham.

Almarhum menjadi Pengerusi MDN sejak 2016 dan juga menggalas beberapa tanggungjawab besar sepanjang hayatnya seperti Ahli Jawatankuasa Fatwa Negeri Kelantan (1990-2012), Panel Hakim Mahkamah Rayuan Syariah Negeri Kelantan (1990-2012), Ahli Lembaga Dewan Bahasa dan Pustaka (DBP) (2006-2012).


Parti politik kerajaan hilang arah, sudah seperti normalisasi negara Arab-Israel?

BANGI, 21 Jamadilawal 1442H, Selasa – Kemelut politik yang tidak berkesudahan menjadi bukti jelas parti-parti Melayu dan Islam pada hari ini sudah hilang arah.

Lebih mendukacitakan apabila parti-parti politik dalam kerajaan sekarang seolah-olah mengorak langkah sama seperti normalisasi negara Arab dengan Israel yang menjadi buah mulut sejak akhir-akhir ini.

Perkara itu dapat dilihat apabila ada yang mula membuat perbincangan dengan parti pembangkang yang cauvinis dan sekular, menyepi dari tuntutan-tuntutan yang begitu mereka lantang sebelum berkuasa.

Atas kononnya kepentingan negara dan perpaduan kaum, mereka mula meratib konsep yang dibawa oleh pembangkang demi kuasa.

Bukan sahaja lupa tugas mereka sebagai khalifah, Presiden Barisan Jemaah Islamiah Se-Malaysia (BERJASA), Datuk Dr Ir Badrulhisham Abdul Aziz berkata, mereka juga lupa Perlembagaan negara yang dengan terang dan jelas mendaulatkan Melayu, Islam dan Raja-Raja.

“Bukan sahaja perjuangan membela rakyat sudah tidak ada dalam kamus mereka, malah perjuangan menegakkan sebuah negara Islam yang mendapat keredaan Allah tiada lagi dalam perancangan dan agenda mereka.

“Musuh-musuh Islam sedang bersenang lenang dan bertepuk tangan melihat kejayaan perancangan mereka dalam melemahkan perjuangan dan juga melihat kepada perpecahan di kalangan mereka disebabkan ego dan perebutan kuasa di antara mereka,” katanya dalam kenyataan.

Atas dasar itu, beliau meminta rakyat Malaysia terutamanya orang Melayu Islam istiqamah dalam perjuangan untuk menegakkan kalimah Allah dan usaha mengukuhkan perpaduan dan persaudaraan.

“Kita kena bangun untuk mengeluarkan umat dari kemelut hari ini dan membina satu kekuatan politik, ekonomi, sains teknologi dan sosial demi survival umat pada masa akan datang.

“Jangan beri peluang lagi kepada parti-parti yang hanya memikirkan kuasa semata-mata, yang berusaha melepaskan diri dari sistem keadilan; membawa agenda asing; baik mereka yang memerintah selama 60 tahun atau mereka yang berkuasa selama 22 bulan.

“Itu kerana mereka bukanlah pilihan terbaik untuk rakyat Malaysia dalam menerajui kepimpinan negara tercinta ini,” katanya.


Kes Adib: PEMBELA terkejut kenyataan Zuraida, persoal pendirian rasmi pihak berkuasa

BANGI, 22 Safar 1443H, Rabu – Pertubuhan-Pertubuhan Pembela Islam (PEMBELA) menyatakan rasa marah dan kecewa terhadap kenyataan Menteri Perusahaan Perladangan dan Komoditi, Datuk Zuraida Kamaruddin mengenai kes kematian anggota bomba, Allahyarham Muhammad Adib Mohd Kassim.

Sabtu lalu, media melaporkan kes kematian Allahyarham Muhammad Adib ditutup sementara dan akan dibuka semula jika terdapat bukti baharu.

Zuraida berkata, kerajaan kini akan memberi fokus terhadap keperluan keluarga Allahyarham.

Terkejut dengan kenyataan itu, Pengerusi PEMBELA, Haji Aminuddin Yahaya berkata, ia menimbulkan pelbagai persoalan mengenai lanjutan kes.

Beliau mempersoalkan sama ada siasatan masih diteruskan untuk mendapat bukti baharu atau sekadar menunggu mana-mana pihak membuat laporan.

“Jika kes ini ditutup, bagaimana pula pihak berkuasa siasatan ingin kemukakan dan cari bukti baharu?

“Apakah hasil siasatan yang dibuat oleh satu jawatankuasa yang ditubuh oleh pihak polis satu ketika dahulu? Apakah masih tidak cukup bukti yang dikumpul?

“Mengapakah beliau pula yang mengeluarkan kenyataan berkenaan kes ini? Apakah ini pendirian rasmi pihak berkuasa?,” soalnya dalam satu kenyataan, hari ini.

Mengulas lanjut, beliau berkata, ia adalah suatu keadaan yang sukar dipercayai bahawa pihak polis tidak dapat mencari bukti dan mengesan pesalah pada zaman teknologi yang serba canggih kini.

Tegasnya, pelbagai pengakuan serta video dan gambar telah diambil oleh pelbagai pihak semasa kejadian namun dimanakah keberadaan bukti-bukti itu.

Aminuddin berkata, jika isu ini tidak ditangani dengan baik, maka pihaknya tidak menolak kemungkinan kebangkitan rakyat akan berlaku.

“Ini bukan isu biasa, jauh sekali isu perkauman tetapi ini adalah isu keadilan untuk seorang penjawat awam.

“Pihak Mahkamah Koroner melalui keputusan inkues juga telah menyatakan dengan jelas terdapat bukti Adib dipukul, setelah mendengar keterangan dari puluhan saksi dan melihat pelbagai bukti yang wujud di tempat kejadian. Pelik sungguh jika kes ini ditutup begitu sahaja.

Sehubungan itu, beliau memaklumkan, PEMBELA akan berusaha dan bekerjasama dengan pelbagai pihak termasuk keluarga Allahyarham bagi mengorak langkah tindakan seterusnya yang harus diambil bagi memastikan keadilan dapat ditegakkan,” katanya.

Sementara itu, semalam, peguam Aidil Khalid yang mewakili keluarga Allahyarham Muhammad Adib dilaporkan berkata perbicaraan membabitkan anggota bomba yang terbunuh dalam tragedi rusuhan kira-kira tiga tahun lalu itu belum berakhir.

Aidil berkata, kenyataan Zuraida bercanggah dengan keputusan inkues berhubung kematian Muhammad Adib.

“Tidak ada tempoh had masa selagi mana pembunuh itu tidak dapat dijumpai,” katanya kepada portal tempatan.


Bagi UMNO pula tanding Tanjung Piai

BANGI, 11 Rabiulawal 1444H, Sabtu – Sudah sampai masanya sistem penggiliran dilakukan dengan memberikan ruang kepada UMNO bertanding di kerusi Parlimen Tanjung Piai pada Pilihan Raya Umum ke-15 (PRU15).

Ketua UMNO Bahagian Tanjung Piai, Datuk Jefridin Atan berkata, pihaknya berharap calon UMNO diberikan peluang bertanding di kerusi berkenaan – yang ketika ini disandang Datuk Seri Wee Jeck Seng.

“UMNO Bahagian (Tanjung Piai) sentiasa komited kerana kita membawa suara rakyat dan kali ini kita berharap kerusi Parlimen Tanjung Piai digilirkan kepada UMNO.

“Apa juga yang diputuskan oleh Presiden parti, sebagai orang parti kita perlu ada beberapa langkah lain yang pertama pengundi tidak merajuk dan kedua kena muhasabah sebagai parti dalam komponen BN,” katanya seperti dipetik Utusan Malaysia, hari ini.

Pun begitu, Jefridin berkata, keputusan sama ada UMNO atau MCA bertanding mewakili BN di kerusi Parlimen Tanjung Piai diserah kepada pucuk pimpinan parti.

Beliau juga memaklumkan bahawa jentera Pilihan Raya UMNO Bahagian Tanjung Piai telah berada pada tahap 100 peratus bagi menghadapi PRU15.

Menurutnya, pengalaman dalam dua pilihan raya, iaitu PRK Tanjung Piai dan Pilihan Raya Negeri (PRN) Johor pada Mac lalu memberi kelebihan kepada UMNO Bahagian Tanjung Piai bagi menghadapi PRU15.

“Kejayaan di PRK Tanjung Piai serta PRN Johor apabila berjaya merampas kerusi DUN Pekan Nanas daripada PH dan mengekalkan kerusi DUN Kukup menjadi pemangkin bagi jentera kami,” katanya.


Sektor pengangkutan di Syria lumpuh

DAMSYIK, 29 Syaaban 1442H, Ahad – Kemerosotan krisis bahan api di kawasan yang dikendalikan oleh rejim Syria telah menyebabkan kenderaan beratur panjang di hadapan stesen minyak pada hari Jumaat, lapor Anadolu Agency.

Akhbar itu melaporkan, sektor pengangkutan lumpuh sepenuhnya, terutama di ibu kota Damsyik di mana pengangkutan awam telah berhenti beroperasi.

Mereka mengatakan, krisis mendapatkan bahan api untuk kenderaan berlanjutan sejak pertengahan Mac dan mengakibatkan kesan buruk di bandar-bandar besar, terutama Damsyik, Aleppo, Latakia, Hama dan Tartus.

Kawasan yang dikendalikan oleh organisasi pengganas YPG/PKK di wilayah Deir ez-Zor dan Al-Hasakah dianggap kawasan terkaya di Syria dengan sumber tenaga seperti minyak dan gas asli.

Bagaimanapun, kumpulan pengganas itu memutuskan bekalan bahan api kepada rejim Syria, 25 hari yang lalu, dengan alasan hutang yang terkumpul oleh rejim.

Terletak di sempadan dengan Iraq, Deir ez-Zor adalah sumber tenaga terbesar di negara ini, dan kawasan di tebing timur kota yang dibahagi oleh Sungai Euphrates merangkumi 11 ladang minyak besar.

Kumpulan YPG/PKK terus menguasai 70 peratus sumber minyak Syria, dengan sokongan dari Amerika Syarikat; sementara kilang minyak tetap berada di bawah kawalan rejim. – Agensi


PN susun strategi 100 hari hadapi PRN

KUALA LUMPUR, 4 Ramadan 1444H, Ahad – Perikatan Nasional (PN) sudah menyelesaikan pembahagian kerusi Dewan Undangan Negeri (DUN) di enam negeri yang akan menghadapi Pilihan Raya Negeri (PRN) tahun ini, kata Ketua Pengarah Pilihan Raya gabungan itu, Datuk Seri Muhammad Sanusi Md Nor.

Muhammad Sanusi yang juga Menteri Besar (MB) Kedah berkata, bagaimanapun keputusan yang dicapai di peringkat enam negeri itu akan dibawa kepada PN pusat dimuktamadkan.

“Kita sudah selesaikan pembahagian kerusi di peringkat negeri,” katanya.

Muhammad Sanusi berkata, gabungan itu juga telah melancarkan jenteranya dan menyusun strategi untuk 100 hari bagi menghadapi PRN sekali gus telah melantik ‘Mas’ul’ (koordinator) di setiap negeri yang akan bertanding pada PRN kali ini.

Mengenai kutipan dana berkenaan, Muhammad Sanusi berkata pihaknya menyasarkan untuk membiayai 100 rumah kontena yang mempunyai satu bilik tidur, ruang tamu, ruang masak dan tandas kepada rakyat Turkiye yang terjejas bencana gempa bumi dengan harga RM30,000 untuk sebuah kontena.

“Tujuan kita buat majlis hari ini untuk ke arah mendapatkan dana untuk membiayai rumah sementara ini,” katanya.  – Bernama